Cuntign:

Aint igl hotel “La tschuetta crutscha” s’antopan las pi differentas persungas per
ena sonda e dumengia schluccada u ena sonda e dumengia cun modraritsch.

Per egna vainsa igl criticher da teater tg’è fermamaintg persvadia da leir far
suicid ainten chel hotel. El so pero betg anc scu. El vign sbaratto cun en
criticher da gastronomia e survign perchegl daple attenziun. Chegl fò betg pi
simpla la sia decisiun da suicid.

Donna Rebecca, en’actoura sainza talent e sainza lavour è da ferma persvasiun
tg’ella fetscha furora ainten la rolla scu Desdemona.

Peter e Sonia èn s’amprandia a canoscher sur en chat. Cunchegl tgi sa
tgapeschan fitg bagn, decidigl da s’antupar. Pero tots dus restan betg tar la
verdad schi vo pigl vaseir or ed igl esprit. Betg da star sursto tgi sa cattan betg.

E tgi è ansomma chella donna Veronica, tgi ò gio survivia treis omens? I vign
supponia tg’igl quart na veiva er betg ple dei…
Hugo e Dani (portier ed amprendista) on cun chel desaster grond igls mangs
plagns da far. La difficultad è pero tg’on nign’ideia da navot.

Scumbegls ed ambrogls, en giast mort aint igl quart plang – tgi fiss da dismetter
– garanteschan ena seira divertenta, macabra e legra.

Sm-GYS 1-1_La tschuetta crutscha_(sm)


1. act
1. scena
Rebecca e Hugo

Rebecca: (stat an peis sen ena soptga, vistgia lung, schlengia, posa dramatica,
recitescha or dad Othello, recitescha a moda terribla): Er ia: restava betg
gugent a lò, e cudizzava la malpazientga da mies bab…

Hugo:  (fò giu polvra, fò rughel). Ia sung betg igl sies bab, pero chella cudezza
me a moda barbara.

Rebecca: Sch’igl fiss adegna avant igls îgls – prenzi buntadevel – drizze l’ureglia
vers me.

Hugo:  Ia va er anc oter da far.

Rebecca: (lascher dar la bratscha) Scu vez catto?

Hugo:  (peglia notiers ena schlengia, tranter igls plimatschs dalla pultrunga)
Tranter igls plimatschs.

Rebecca: Betg la schlengia. Scu tg’ia va recito la Desdemona!

Hugo:  Persvadia me digl tottafatg!

Rebecca: Ubetg, ia sung nascheida per giuier la Desdemona. Ia sung
simplmaintg sensaziunala.

Hugo:  È Desdemona betg stada mecta giovna?

Rebecca: Naturalmaintg è ella stada giovna. Giovna e bela!

Hugo:  E vous gez aglmanc vers igls sessanta.

Sm-GYS 1-1_La tschuetta crutscha_(sm)


Rebecca: Incredibel, tge impertinenza. Ia sung pac passada sot igls trenta. E
perchegl sunga predestinada per chella rolla. Ia fascharo effect scu ena bomba.
(vign giu dalla soptga) Cura dattigl igl “Five o’clock tea”?

Hugo:  Allas treis a mesa. An seis ouras.

Rebecca: Alloura vigna puspe anse e glem la mia pronunztga. (la fatscha da
Hugo dei tot, Rebecca davent a dretg)

(da sanester Dani, uregliers, sa muainta per gronda part aint igl tact dalla
musica, canta er, pero tot fallo)

2. scena:
Hugo, Dani, statist

Hugo:  Me so navot ple stramblar. Egna so betg giuier e l’otra so betg cantar.
Dani! Varda tgi chella merda vigna davent, la barunessa viglia ò puspe laschea
tschantar igl sies mops sen chella soptga. (Dani tschainta avant igl computer tar
la recepziun e sainta navot) Daniiiii!
(vo davant tar ella, cun la schlengia davant fatscha ve e no, ella peglia or igls
uregliers, tschicca)

Dani: Tge ègl?

Hugo:  Durant la lavour vessast betg adegna dad aveir chel gaffens ainten las
ureglias. Te saintas navot. Te stost puzager igl sez preferia dalla barunessa.

Dani: Cun la schlengia?

Hugo:  Cun en barschung. (Dani igl dat en barschung) Angraztg fitg. Sch’ia vess
betg tè. (el burschanescha igl sez)

Dani: Ia sa, vous faschessas la struba.

Hugo:  È igl criticher da gastronomia nia finalmaintg?

Sm-GYS 1-1_La tschuetta crutscha_(sm)


Dani: Na. Ansomma, chels vignan adegna incognito. Chegl vessas bagn plang
planget da saveir, signour Hugo.

Hugo:  Ins è mai infurmo. Scu duessa lascher neir en hotel da dus steilas an en
hotel da treis steilas? Nigna schanza. (el burschanescha anavant)

Statist: (mantel anfignen giumez, tgapela tratga bassa ainten fatscha, schlengia
anfignen se sot igl nas, vign noadaint, dat schlops cun la detta)

Dani: Signour Rossi, adegna en plascheir da vuseir vous. (igl dat ena clav, el vo
davent a sanester, Dani igl suonda cugls îgls inamuros) Tge gnochel!

Hugo:  (er incanto) Ach, a tgi deist chegl! (sa peglia ansemen) Igl criticher da
gastro am fò mal agl vainter.

Dani: Take it easy. Nous ischan en bung hotel e la cuschigna er. Nous ischan
curtaschevels, survatschevels, sobers, internaziunals, regiunals – tot
megasuper!

3. scena
Dani, Hugo, Veronica

Veronica: (da sanester, en bloc ainta mang) Chel hotel è ena catastrofa! Betg da
creir. Avant vaia prest rot igl culiez cun neir giu da stgela.

Hugo:  Angal prest? (tar Dani) Donn.

Veronica: Segl tschintgavel scalem, aint igl quart plang – è en toc digl tarpung
loc. Chel è betg nia angutto scu tgi totga. Sung sglischeida e prest dada an
vainter e va prest rot igl culiez!

Dani: Tge vez er da tschartger aint igl quart plang? La vossa tgombra cugl nom
igl “Portg selvadi” è aint igl amprem plang.

Sm-GYS 1-1_La tschuetta crutscha_(sm)


Veronica: Chegl constat. Ins sto bagn pruar tot. Digl reminent, ia vign noua tg’ia
vi. Donna Dani, angal tgi saptgas. (struba la testa, discorra cun ena persunga
betg preschainta) E te ist salda, Mitgel!

Dani:  E tge è igl voss giaveisch, donna Veronica?

Veronica: Chegl è bagn cler. Ia less aglmanc ena reducziun da 5%, perveia da
prievels. Cò è da tameir per la veta.

Dani: Reducziun. Scu adegna. Ia niro a discorrer cugl magnafatschenta.

Veronica: Bung, alloura fiss chegl sclaria. (discorra a sanester) Na Mitgel, chegl
è sto da basigns da deir, er pigl bagnstar dad otra gliout. Chels savessan
sglischier aint igl quart plang, segl tschintgavel scalem e romper igl culiez. Chels
fissan leds, sch’ensatgi igls schess chegl ordavant. (stolzegia puspe vers davos)

Hugo:  Schi chella vo, sunga betg trest. Pudessast puspe scuar eneda, Dani.
(Dani igl dat ena scua, dei navot, el scoua, solta cun la scoua e canta ) Oh, Baby
Baby balla balla…! (u en oter semperverd vigl)

4. scena
Hugo, Rebecca, Sonia, Dani

Rebecca: (vign da davos a dretg, sa patta a dies a Hugo, vo an schanuglias avant
el, sa tigna ve dalla scua e supplitgescha) Seis perancletgs, Vous signours! Az
supplitgesch, Vossa viglia, lasche liber la veia! Igl tschiel è la mia perdetga, betg
cudizze igl plascheir sensual…

Hugo: Va bagn detg, tgi detta anc navot damagler.

Rebecca: (stat an peis, vilada) Tge giavischez? Chegl fiss sto la vossa rasposta,
signour Hugo. Ach, vous ischas ena petta an dumondas da cultura.

Hugo:  Ena tala petta culturala sunga tuttegna betg. Chegl tgi vez balbagea gist
avant è bagn sto en text dad Othello.

Sm-GYS 1-1_La tschuetta crutscha_(sm)


Rebecca: Dad Othello? Ischas franc. (igleida fitgeida) Per l’amour da Dia, ia va
sbaglea igl text. (svanescha a dretg, davos, declamescha dad ot) Tg’ia carezzava
igl mor, …per veiver…äää…scu vo chel text…tg’ia carezza igl mor…igl mies
tscharvi!

Sonia: (vign da davos, sanester, mantel da bogn, turban, para dad esser
malsieira e temaletga) Fitg bela la sauna. Fitg bel igl hotel.

Dani: Bel tg’az plai, donna Sonia.

Sonia: Sche’m…chel om avant…chel cugl mantel lung e la tgapela…sumeglia
chel en po a Brad Pitt.

Dani: Vez bagn via sez tg’ins vei pac dalla fatscha cun ena tala travistgeida.

Sonia: Ea, bagn. Tgi ègl pero sto?

Dani: En giast digl hotel. Signour Rossi, directamaintg no da Milang. En Taliang.

Sonia: Hmh…savez betg per cass sch’el ò menziuno ensatge perveia den blind-
date cun…ena giatta?

Dani: Na, chegl saia betg. Pudess pero er deir navot. Nous ischan en hotel fitg
discret. (sa sgoba vers Sonja) Angal tranter nous dus. Supponign gio dadei tgi
chegl seia en mafioso tgi s’antopa cò cun oter bindungs.

Sonia: Propi?

Hugo:  Snuevel, chel tip. Maglia prest navot, pecla angal chegl tg’igl plai. Fò
tscheira seriousa e fò sainza pôssa notiztgas ainten en carnet neir.

Dani: Betg normal, uscheia ensatge. Chegl savez betg da nous!

Sonia: Naturalmaintg betg. Gl’è bel, tgi ischas uscheia discrets. (vo davent vers
davos a dretg, rei per sasez) Chels èn betg ple digltot balocchis!

Sm-GYS 1-1_La tschuetta crutscha_(sm)


Dani: (cun mang avert) Bel, tg’ia va pudia gidar. (sera igl mang, varda segl
mang) Racra scu tgi totga. (Hugo vo davent a dretg, siva en mument Dani a
sanester)

5. scena
Rebecca, Martin, Veronica, Hugo

Rebecca: (vign da davos dretg, ainta mang en carnet da text) Ensatgi sto
dumandar giu me. Ia dovra ageid, nign tedla tiers a me, nign anclei me. Hach,
cò è bagn ensatgi.

(da sanester Martin, para dad esser trest e melancolic, pero cun umor stgeir,
Rebecca e Veronica vignan tottas dus da davos da sanester, sa pattan a dies a
Martin, Rebecca sa patta an schanuglias avant Martin, Veronica amprova da
neir pi manevla, è pero betg pussebel, cunchegl tgi Rebecca stat an schanuglias
avant Martin)

Rebecca: Ia supplitgesch an schanuglias, sche’m, tge managez. Igl ties pled
tgapescha betg, i tunga pero da furia.

Martin: Ia tgapesch er betg vous.

Veronica: Abitez er ainten chel hotel?

Martin: Sung gist pir nia. (varda angiu) Tgi ischas vous?

Rebecca: La tia femna, mies consort. Tia femna tgi fò igl sies dueir!

Martin: Desdemona?

Veronica: Na, donna Veronica. E chella cò, è ena mulesta. (vers Rebecca) Ge
d’en mang, vousch stez ainta peis. (tar Martin) Az less angal far attent, igl
tschintgavel scalem, segl quart plang, da tameir per la veta, da-ta-me-ir-per-la-
ve-ta!

Sm-GYS 1-1_La tschuetta crutscha_(sm)


Martin: Tge, da tameir per la veta – va navot ancunter. Ègl sieir e franc tg’ins
rompa igl culiez sen chella stgela?

Veronica: Cò pudez scumetter igl voss tgea. Tuttegna – adegna reclamar. Az
dei, reclamar directamaintg, schiglio sa mazzez anc. (testa a sanester) Mitgel, te
taist! (tar Martin) Sche siva gio betg, tg’az vegia betg avertia! (vo davent a
sanester)

Rebecca: (puspe cun vousch normala) Scu cattez me?

Martin: Sa betg…tge lez ansomma da me. Fasche igl bagn e ste an peis.

Rebecca: (stat an peis cun fadeias) Ia gioi. Tgapescha chegl nign ainten chel
hotel? Ia gioi Shakespeare! Othello! Burascous e plagn passiun. Desdemona!
Cunaschez me?

Martin: Na.

Rebecca: Ach, vez nign’ideia! Tge duessa ma dar giu cun amatours. (vo davos,
tranescha) Mender, tgi mender!....Ääää…mender, tgi mender…madre mia!

(Martin vo tar la recepziun e scaligna)

Hugo:  (da dretg) Allegra, signour. Scu possa gidar? (igl varda da sensom a
giudem) E cun sarveir, manegia…tot. (rei curtaschevel, nigna reacziun, cala da
reir, freid) Igl voss nom, per plascheir?

Martin: Signour Flick, va reservo per ena notg.

Hugo:  Angal ena notg. Donn, propi donn. Raste en’emda. Chegl anriclez betg.
Nous vagn tot, super servis … (tschigna (blinzeln) malign) an tot igls gros…super
tgombra…super riva…super li agl lai…(Martin fò tscheira fitg seriousa) …alloura
betg. La tgombra cugl nom “La talpa”, sagond’etascha, a sanester, cò è la clav.

Sm-GYS 1-1_La tschuetta crutscha_(sm)


Martin: Angraztg. Ena dumonda: sch’ins saglia digl sagond plang or da fanestra,
ins è mort alloura?

Hugo:  Hmhm…ia pains, en tschert risc dattigl da surveiver…cun 206 rottadeiras,
paralisa ed igl prievel da betg ple esser digltot aint igl tscharvi.

Martin: Angraztg, alloura laschainsa.

6. scena
Hugo, Veronica, Sonia

Hugo:  Adegna cò per vous. (el ponderescha) Scu ò chel nom? Signour Flick?
Na? Chegl è bagn igl nom da chel criticher renumo. Di’ans pertgira, na, chegl è’l
sto. Ia stò piglier a mangs ensatge, tge pomai?

Veronica: (vign da sanester, Hugo vot gist lippar) Signour Hugo, vous stez per
plascheir a cò. Va da purtar ena reclamaziun. Aint igl voss prospect stat, tgi
vegias en’atgna riva cun savlung fegn.

Hugo:  Capasche. Chegl vainsa. Noua è igl problem?

Veronica: Sung stada chigiu. Igl savlung è alv – alv scu la neiv.

Hugo: Ia sa donna Veronica. Ischans er loschs sen la nossa riva alva.
(smanatschond) Exporto aposta no da Hawaii!

Veronica: Tge lez deir cunchegl?

Hugo: Igl savlung alv scu la neiv è nign muteiv per reclamar! Igl vagn culo sdom
per som, tgi gio nigna scalgia d’ena nousch da cocus resta aint igl savlung. Tgi
gio nigna scalgia scarpa igl tgigl fegn digls noss giasts.

(Veronica igl varda crutsch, sa struba e vo davent a dretg davos)

Sm-GYS 1-1_La tschuetta crutscha_(sm)


Hugo:  A chella tschuetta viglia vaia musso. (varda igl maletg d’ena tschuetta tgi
penda ve dalla pareid) Stgisa, at leva betg ampermalar. (vo davent a dretg, da
davos vignan Sonia e Veronica)

Veronica: Atganamintg vaia betg peda per vous. Da prancepi è mintgign sez
responsabel da vurdar igl hotel. Pero ia sung betg uscheia. Cò davos è la schi
numnada biblioteca, cò savez francamaintg amprestar codeschs.

Sonia: Ach, chegl è schi belign.

Veronica: Ah schi bagn, la sala da spetga è er beligna, pero igl rest digl hotel –
betg gist igl mellen digl ov. Na, Mitgel – chegl stò simplamaintg neir detg.

Sonia:  Da prancepi ins è pero discret ainten chel hotel, ubetg?

Veronica:  Eba, i deian navot. Tot ègl da cattar or sez, per aglmanc survagneir
en zichel rabat. Ansomma, tot è adegna mengia tger. Na, Mitgel, betg dò
adegna tranteraint, chegl stò neir detg.

Sonia: (confusa) Stgise…tgi è Mitgel?

Veronica: Igl mies om – barmeir. Mort ainten fossa. Ò adegna do tranteraint.
Tgi geva sen la nerva. Igl va adegna gia da curriger. Deisas viglias ins vign betg
da calar schi spert. Adia. (vo davent a sanester, Sonia vo pigl carnet, sa
tschainta scassond la testa)

7. scena:
Peter, Dani, Sonia, statist

(da saneter Peter cun Dani, el porta ena tgastga dad actas, en laptop ed ena
tastga da mang per omens, chellas tgossas porta el adegna cun sasez, Dani
porta ena tastga per viagier)

Peter: Vez memoriso igl nomer digl taxi?

Dani: Naturalmaintg, betg. Pertge er?

Sm-GYS 1-1_La tschuetta crutscha_(sm)


Peter: Forsa am ò’l piglia pigl tgigl cugl viadi dalla staziun no tigl hotel. Sch’ia
turn dumengia alla staziun, alloura costigl forsa dus francs pi pac. Alloura vaia
bagn da supponer tg’el am vegia piglia pigl tgigl.

Dani: Ed alloura, sch’el az ò angano?

Peter: Perchegl vessa da saveir igl nomer digl taxi. Sch’ia less reclamar dovra
chel nomer. Ia stò aveir mussamaints. Ins sto adegna sa sierar ainten la veta.
Alloura dattigl er nignas surpresas malampernevlas.

Dani: Uscheia ègl. Adegna far alla franca, chegl faschez stupent. Igl voss nom?

Peter: Peter Friedrich Gerber da Fuolas. Chegl fiss la mia carta. Sistems da
siertad, per tot e mintgign. Schi vez dumondas an tgossa, simplamaintg
s’annunztgier. (fò ena stgava vers Sonia) Peter Friedrich Gerber da Fuolas.
Allegra. (el dat digl tgea, betg interessada) Nous ans vasagn sieiramaintg anc.

Sonia: Saro betg pussebel d’evitar. (ligia concentro, tedla betg)

Dani: Chegl è la vossa clav, terz plang, a dretg davant, la tgombra “Tschuetta”.
Cò ainten igl noss hotel – La tschuetta crutscha – vainsa nignas nomras per las
tgombras, mabagn noms dad animals. Legher? Ubetg?

Peter: (sainza umor) En po scoligna, ni betg? (sa sgoba anavant, plagn
confidanza) È forsa ena donna, tgi sumeglia Cameron Diaz, gio neida aint igl
hotel?

Dani:  (igl varda confus) Saia betg pretender, chella fiss franc crudada se.

Peter: An chel cass niro ella pi tard. Angraztg. (vo davent a dretg)

Dani: (sera igl mang tg’ella veva standia) Adegna gugent cò per vous, igl mies
signour.

Vousch: (off) Ia vign spertamaintg a dumandar, nign problem!

Sm-GYS 1-1_La tschuetta crutscha_(sm)


(Sonia sainta la vousch e sa lascha crudar platta giumez, vign notiers sen tottas
quatter davos la pultrunga)

Dani: Vez tgappo mal?

Sonia: (stat an peis, vo tar Dani, è schoccada digl tottafatg) Stgise, chel om
avant. Da chel tg’ins ò angal santia la vousch. Siva da cura è chel cò?

Dani: Siva dad ier seira.

Sonia: E quant dei resta el?

Dani: Angal la sonda e dumengia.

Sonia: Tge disfurtegna tg’ia va. Tadle, vous am vez da far en plascheir. Chel am
pò an nign cass vaseir!

Dani: Pertge?

Sonia: I dat differents muteivs. Chel pò an nign cass vaseir me. Chegl è fitg
impurtant!

Dani: (sainza emoziuns) Ègl? (ellas sa vardan en mument, Sonia la stompla ve
ena bancnota) Cordial angraztg. Scu saia gidar?

Sonia: Schi spert tg’el vign notiers, stuez averteir me. Tschivle u cante ena
canzung.

Dani: Igl noss portier dei adegna tg’ia saptga betg cantar.

Sonia: Schi giudle, chegl am è tuttegna. Vous stuez averteir me, cler? Chel am
pò an nign cass vaseir!

Dani: Chel signour ò ansomma managea tg’el resta l’antiera sonda e dumengia
sen tgombra. (rei) Para tg’el seia occupo fitg.

Sm-GYS 1-1_La tschuetta crutscha_(sm)


Sonia: Ea, a me ò’l detg tg’el vegia uscheia blera lavour. El s’antoppa cun en
college d’affar, pero franc betg cò! Chel vess dad esser a tgesa! (varda anturn
cun attenziun, vo davent a dretg)

Dani: Finalamaintg, i marscha ensatge ainten chella buda!

8. scena
Hugo, Dani

(Hugo vign da sanester, è agito)

Hugo: Dani, ia crei gl’è capito! El è cò. El!

Dani: Brad Pitt?

Hugo: Igl criticher da gastronomia!

Dani: Signour Frick?

Hugo: S’annunztgia è’l scu signour Flick. Chegl è pero ena manevra da finta,
pertgi s’accorschans betg tg’è igl signour Frick.

Dani: Am para pero betg propi scort per far finta. Cò fiss sto pi scort da neir scu
signour Rossi. Igl noss giast dalla tgombra “Urset american”. Chel tgi vo anturn
scu en cowboy sainza tgaval.

Hugo: Na, chegl è en mafioso. Chegl vainsa bagn gio sclaria. Na, na, cò navot
per gartetg. Chegl è bagn igls trics da chels critichers. Far scu tgi fiss navot, e zac
ischans traplos. Vignan incognito – e zac ans pegligl dapart cun la critica. Chel
ans tgappa betg! Tge pigliansa a mang?

Hugo/Dani: (sa vardan da chegl malign) Igl saveir se da davant e da davos!
(petgan igls mangs, von tots dus davent a dretg)

Sm-GYS 1-1_La tschuetta crutscha_(sm)


9. Scena
Sonia, Rebecca, vousch, Dani aint igl off

(da davos, Sonia stressada, vign suandadad da Rebecca)

Rebecca: Vous, hallo, spitge! (Sonia stat salda, resignada) Vous ischas franc
en’artista, chegl veia cun îgls saros. Vous ischas franc er inspirada digl pled
discurria, inspirada da construcziuns scretgas, dad interpretaziuns da…

Sonia: Valan dus ouras far igl chattan er scu interpretaziun artistica?

Rebecca: Far igl chattan? Betg da creir! Tschesse da me!

Vousch:  (off) Ossa fò eneda anavant!

Sonia: Per l’amoura da Dia. Vez er santia chella vousch?

Rebecca: Angal la mia. È er la pi impurtanta.

Sonia: Ed ia va cartia tg’el resta sen tgombra. (steira giu digl nas a Rebecca igls
sies igliers da suglegl surdimensiunals, tschainta no bagnatgavegl, peglia la
schlengia e la metta anturn testa scu ena beduina)

Dani: (off, giudlescha) Hollerätittiii!

Sonia: Ossa vign’la! (vers Rebecca, pac flot) Vous am vez betg via. Vous am
cunaschez betg! Ia sung transparenta digl tottafatg. En pled, e vous ischas
morta! (corra davent a sanester)

Rebecca: (consternada cumplettamaintg) Okaay…(stat ainten suler, varda
anavos a sanester, dei agl om betg visibel) Ensatge az saia deir, ia va via nign,
santia nign e chels igliers tgers tg’ella porta, chels totgan a me. (vo davent a
dretg davos)

Vousch: Tge marscha cò…!?

Sm-GYS 1-1_La tschuetta crutscha_(sm)


10. scena
Martin, Hugo

(Martin vign da davos sanester, sa tschainta ainten la pultrunga e ponderescha,
Hugo vign da dretg, cun en glas prosecco e butgedignas, fitg gentil)

Hugo: Signour Frick – Signour Flick – naturalmaintg. Az possa offereir en pêr
amuses bouche. Ena spezialitad dalla nossa tgesa, en tger saleid dalla cuschigna
excellenta, très, très schicca!

Martin: Va betg fom.

Hugo: Pruar, chegl stuez aglmanc. (igl strocla en toc aint da bucca) Per amour
digl noss cuschinier. Vous sarossas incanto.

Martin: (strangla) Me betg bler ple tgi so fascinar.

Hugo: Tar nous sarossas fascino, daple tgi fascino. La nossa cuschigna è
simplamaintg grondiousa. Prue! (igl strocla en sagond toc aint da bucca)

Martin: (strangla) I tanscha…angraztg…!

Hugo: E pir chel got excellent. Merveilleuse! Prue! (igl tigna ve igl glas)

Martin: Na,na. Chegl è ansomma betg ple impurtant.

Hugo: Naaa? Scu chegl…? Pertge ischas alloura nia?

Martin: Chegl è spert declaro. Am less piglier la veta aint igl hotel.

(Hugo beva schocco igl glas)

Sm-GYS 1-1_La tschuetta crutscha_(sm)


11. scena
Dani, Hugo

(Dani e Hugo alla recepziun)

Hugo: At dei, Dani, chegl ò’l propi detg. Chel vot sa piglier la veta aint igl noss
hotel.

Dani: Chegl pò’l betg far!

Hugo: Naturalmaintg betg. Painsa pir scu tgi vign baito siva. Igl noss renom vign
tschuffargnea. Nous stuagn ans dar fadeias. Chegl monta, nous igl cuclagn cun
la nossa cuschigna excellenta anfignen tg’el tgappa puspe gost sen la veta.

Dani: Exact chegl faschainsa. (petgan igls mangs, Hugo vo davent a dretg)

Blackout

12. scena
Dani, Sonia, vousch, statist

Sonia: (da sanester, varda anturn agitada) Stgise, è anc adegna betg nia en om
tgi ò la sumeglia da Brad Pitt?

Dani: Na, chel fiss crudo an îgl a me.

Sonia: U aglmanc en legher ed egn cun bler scharm?

Dani: Vess da porscher angal signour Peter.

Sonia: (cun sprez) Chel vaia gio amprandia a canoscher. Chel tip lungurous ègl
franc betg.

(da chioir ins sainta la vousch)

Vousch: Chegl è betg da creir!

Sm-GYS 1-1_La tschuetta crutscha_(sm)


Dani: Holleräättiiiii!!!

Vousch: (off) Chegl è bagn betg da creir, tg’è adegna dad eir giu alla riva!

Sonia: Per l’amour da Dia. (sa zoppa tar la recepziun)

Statist: (da sanester, cun mantel da bogn, lung ed alv, pantoflas da bogn, igliers
da suglegl, tgapi bass an fatscha, vo tras la sala da spetga, davent davos a dretg)

Sonia: Ia va cartia tg’el stetta tot igl taimp ainten la sia tgombra?

Dani: Aint igl hotel ègl scumando da fimar. Uscheia stò’l chi e lò bandundar igl
hotel per eir a fimar egna.

Sonia: Chel fema scu en tgamegn!

Dani: Nigna tema, vez gio me scu sistem d’alarm express da giudlar.

Sonia: Sa betg schi las mias nervas tignan or chegl. Davent saia betg eir, va en
date a cò.

Dani: Bunga donna, ensacuras ègl da sa decider.

Sonia: Ia sa…anc ensatge oter. Ia tschertg igl mies braslet dad ôr. Igl va puso
aint igl bogn sot igl spievel – ed ossa è’l svania.

Dani: Ischas sieira. Forsa igl vez mess sainza leir ainten la tastgetta da bogn.
Nous ischan en hotel sieir, tar nous svanescha or da prancepi navot.

Sonia: Forsa, atgnamaintg canoscha chegl digl hotel “Piz Toissa”, aint igl qual
tg’ia lavour. Lò metta la gliout la bischutereia er adegna ensanouas oter e
tschertgan siva. Bung, er ia tschertg anc eneda. Ossa dovra pero aria frestga.
(Sonia vo davent a sanester)

Sm-GYS 1-1_La tschuetta crutscha_(sm)


Dani: Problems ò chella gliout…a tots fiss da gidar…(varda sen igl sies
mang)…bunamanga dattigl pero mai.

13. scena
Dani, Hugo, Veronica, Martin

(Hugo da dretg)

Hugo: Dani, igl giast dalla tgombra “Furmeila” ò gist detg tgi la sia bursa cun la
cartas da credit seia svaneida!

Dani: Na, chegl betg er anc! (da davos sanester vign Veronica, cun en bloc ainta
mang) Na, chella er betg anc!

Hugo: Tge è ossa puspe betg an urden, donna Veronica?

Veronica: Äää…pigl mument vaia gist catto navot…(per sasez) tgutgamaintg…

Hugo: Chegl fò fitg plascheir! Az possa offereir en café?

Veonica: Gratuit? Ea, fitg gugent, naturalmaintg. Chegl è flot! (sa tschainta sen
la pultrunga)
(Hugo vo davent a dretg, Martin vign da sanester, sa tschainta deprimo dasper
Veronica)

Dani: Signour Flick, vessas forsa er gugent en café. Forsa egn cun ena stgemigna
da latg?

Martin: (absent) Stgema…chegl am fò neir andamaint ensatge…stgema avant
bucca è bagn en segn d’ena tiztgintada.

Veronica: (varda ena revista) Cò scumetta igl mies tgea.

Sm-GYS 1-1_La tschuetta crutscha_(sm)


(Dani scassa igl tgea, vo davent a dretg)

Martin: Tgi so, è chegl ena mort simpla, sch’ins peglia teissa?

Veronica: Simpel betg, pero mecta spert.

Martin: Chegl savez vous?

Veronica: Igl mies terz om è mort antras ena tiztgintada.

Martin: Dianzer aint! Scu è’l er nia tigl teissa.

Veronica: È sto ainten l’ovomaltina. Igl ò scasso, el ò tramblo ed or da bucca è
neida stgema. Betg en bel maletg. Saia betg recumandar.

Martin: En scumbegl? Ò’l fatg sez l’ovomaltina?

Veronica: Na, franc betg! Chella va ia fatg. (Martin la varda schocco)

14. scena
Sonia, Martin, Veronica, Hugo, Dani, Peter

(da sanester Sonia cun Peter, Veronica ligia concentrada, Martin è an pansiers)

Peter: Ossa ni, donna Sonia. Betg fasche uscheia ena prescha. Bavinsa anc en
café siva igl giantar?

Sonia: Ah, damai bung. Tschantagn. (varda anturn tot nervousa)

Peter: Dus cafés, per plascheir. Tge è er cun vous? Pertge ischas scu sen
guglias?

Sonia: Ia sung betg scu sen guglias, ia sung curt avant l’attatga da cor.

Sm-GYS 1-1_La tschuetta crutscha_(sm)


Hugo: (da dretg, cun dus espressos ed en pitschen toc turta) Signour Flick, ia
sper tgi vegias pudia galdeir tratgas excellentas ed exquisitas. È bagn sto
sensaziunal?

Martin: È betg sto schlet.

Hugo: Betg schlet? Vous varossas galdia cun buc’e nas.

Veronica: Chegl è ossa surfatg. La verdura è stada stracotga, bäähhh. Na,
Mitgel, chegl sto neir detg, ma zop cugl mies meini betg davos la muntogna.

Hugo: (strocla igl toc turta prest aint da bucca a Martin) Ossa stuez pruar la
nossa turtigna da tschigulatta – simplamaintg schenial – exquisito! A pi tard!
(vo davent davos a sanester)

(Martin strangla la turta)

Peter: Pertge en’attatga da cor? Ischas malsanga?

Sonia: Na, na…chegl ègl betg…äähh…ensatgi persequitescha me.

Peter: Vous niz persequitada? Chegl stuez annunztgier alla pulizeia.

Sonia: Na, na – uscheia nosch ègl betg. Gl’è…gl’è…igls mies ex-om. Siva d’en pêr
meis vivainsa cun la fegnameira d’ans lascher seperar. Damai, ia veiv siva d’en
per meis cun chella fegnameira. Sung eida or da tgesa…el ò anc oz da morder
vedlonder. Ossa am persequitescha’l – de e notg.

Peter: Vous mangez…en dretg stalker?

Sonia: Circa uscheia…betg privlous…simplamaintg sasgevel. (indigneida) Ia sa
mianc tge tg’el ò da tschartger cò aint igl hotel. A me ò’l detg tg’el stetta a
tgesa e lavoura.

Sm-GYS 1-1_La tschuetta crutscha_(sm)


Peter: An chel cass az peglia gist sot igl mies schurmetg. Schi ischas
perancletga. Am faschess plascheir, schi nous dus ans pudessan amprender a
canoscher en po migler.

Sonia: Chegl fò betg propi da basigns…e digl reminent… ia va en date.

Peter: Cun en om?

Sonia: Franc betg cun en papagia. Ans ischans amprandias a canoscher aint igl
internet.

Peter: Vousch ischas bagn anc maridada!

Sonia: Ed alloura? Ins so er esser an dus tot sulet. E schi nign ple tgi peglia egn
ainta bratsch, alloura ins schela davains. Igl mies om ò nigna peda per me. Ia
sung suletta, sun suletta. Ia stò puspe aveir ensatgi!

Peter: Ach…ed ia va cartia…

Sonia: (igl stretga igl schanugl) Schi chel tip am plai betg, pudessan nous dus far
ensatge ansemen.

Peter: (fitg steric) Ia va anc mai lia giuier la sagonda garnitura. Az giaveisch anc
blers plascheirs. (stat an peis, vot eir oravant, vo esistont vers Veronica e
Martin, sa struba a moda abrupta e vo davent a dretg davos)

Sonia: Tge mimosa. Sch’el niss angal planget igl mies date.
(Sonia varda ainten en pitschen spievel, sa fò bel, Dani vign da dretg cun dus
cuppegns café)

Dani: So, la mia dama, igls voss cafés pustos. Tots dus sen la madema tgombra?

Sonia: Igl mies admiratour è betg ple cò. An chel cass, igl mies café resta cò, igl
sagond pudez puspe piglier cun vous. Chel utschel è sa retratg ampermalo.

Sm-GYS 1-1_La tschuetta crutscha_(sm)


Dani: Tals giasts carezza da tot cor. (posa en cuppegn, vo davent cugl sagond, a
dretg)

15. scena
Martin, Veronica, Hugo, Sonia sainza text

Martin: An chel cass ischas vous gio vieva per la terza geda? Chegl è trest. Tge
pomai è capito?

Veronica: Dus gedas tiztgintada da bulias, la terza geda teissa. Va propi gia en
grond discletg.

Martin: Ed ischas anc adegna an cordoli?

Veronica: Naturalmaintg betg. La veta stò cuntinuar. Siva d’en mes onn sunga
puspe maridada. Cun Lurintg, milliunari, e chegl plessas gedas.

Martin: Bel.

Veronica: Deplorablamaintg è el betg propi sang.

Martin: Pi pac bel.

Veronica: Chegl è veir. El è igl antier taimp taro ainten tgombra. Ainten “La
ludra” schi lez saveir exact. Nous vagn tgombras seperadas. Ia poss betg aveir
chella savour da malsang. El vign betg da galdeir las sias vacanzas. Igl fò mal tot.
I giaro betg ple dei.

Martin: Tge terribel.

Veronica: Discurrign d’ensatge oter. Ia sung m’andisada. Chegl az duess pero
betg retigneir da realisar igls voss plans.

Martin: (tot confus) Ääää..eaaa…igls mies plans…exact! Ensacu vaia mianc ple
gost da m’occupar da chels plans…

Sm-GYS 1-1_La tschuetta crutscha_(sm)


Veronica: Bagn, bagn, baite…(igl petga segl schanugl)

(da davos vign Hugo, tot agito, consterno digl tottafatg, baita an en batibogl,
sainza punct e comma, corra davos la recpziun, varda davos igl isch, peglia igl
telefon, patta igl corn anavos, fò ena runda anturn la pultrunga, corra dasper
igls giasts ve, rei curtaschevel, vo davent a sanester)

Hugo: Per l’amoura da Dia! Na, na, na! Chegl pò betg esser. Dani, noua ist, at
dovr! Ia dovr la pulizeia, igls pumpiers, l’ambulanza, ena bartga da salvamaint,
na vo er betg, angal nignas agitaziuns…buna seira ansemen, ò igl giantar gusto,
tot an urden, stupent, Di’am pertgira, me navot tgi so stramblar! (vo davent a
sanester)

16. scena
Peter, Sonia, Veronica, Martin sainza text

(Peter vign da dretg davos, cun tot las sias taschas, varda anturn e vo tar Sonia,
stat an peis scu ena pitga da sal, tigna las taschas ve digl pèz, Veronica e Martin
vardan cun interess)

Peter: Va pondero. Ia sung tuttegna betg ampermalo.

Sonia: Ia va er angal discletg ainten la veta.

Peter: Pero ossa cunaschez bagn me. Ia sung Gerber, Peter Friedrich Gerber da
Fuolas.

Sonia: Chegl am vez ossa gio detg aglmanc treis gedas.

Peter: Leva angal esser franc tgi ambleidas er betg. Donna Sonia, az ègl er gio
crudo an îgl, tgi la sorteida d’urgenza da chel hotel sa catta ainten en li
totalmaintg fallo?

Sonia: Na, cun uscheia ensatge m’occupa betg.

Sm-GYS 1-1_La tschuetta crutscha_(sm)


Peter: Vessas pero da far. An mintga cass. Panse angal, i dat en fi e vous savez
betg noua tgi la sorteida d’urgenza è.

Sonia: Chegl capeta franc betg.

Peter: Vous ischas digl meini, tgi cò dettigl mai en fi?

Sonia: Per plascheir, am lasche cumpôss cun las vossas disposiziuns da siertad.
Ia va propi oters chitos.

Peter: Oh, donna Sonia, chegl vessas betg da deir dad ot. Tenor la statistica ò la
gliout igl pi bler tema da filunzas e ranglas cotschnas. Pero schi on discletg,
alloura ardigl aint igl hotel perchegl tgi on betg savia noua tgi la sorteida
d’urgenza è.

17. scena
Peter, Sonia, Martin, Veronica, statist, Dani or digl off

(da davos dretg, statist cun mantel da bogn, igliers da suglelg, tgapi, scatla da
cigarettas e tric ainta mang, vo tras la sala da spetga)

Dani: (off) Hollerätitiiii!!!!

Sonia: Gio anc eneda! (ella sa patta a dies a Peter, strocla la fatscha vers igl sies
pèz ainten las tastgas, Peter sursto digl tottafatg, statist passa dasper els ve
sainza igls remartger)

Sonia: È’l davent?

Peter: Ea. Tamez chel om? Ègl sto el?

Sonia: Na! Ea! Na! Dumande betg adegna uscheia bler. È’l davent?

Peter: Ossa bagn. U…è chegl sto ena pitschna amprova da neir pi manevla a
me.

Sm-GYS 1-1_La tschuetta crutscha_(sm)


Sonia: Betg az fasche ridicul!

Peter: Pertge alloura az vez patto a dies a me.

Sonia: Sung navot ma patto a dies. Sung angal sglischeida e scarpitscheida!

Peter: Damai…lainsa eir en po alla riva?

Sonia: Chegl è propi ena porposta fitg intelligenta. Pertg’el am possa tschiffer
agl liber? Ach, lasche’m cumpôss. (stat an peis, svanescha nervousa a davos
dretg)

Peter: Tge è ossa puspe. Ia anclei simplamaintg betg chellas donnas. (stat an
peis, e vo davent davos a sanester. Uuiiii, tge ora! (tungs, canera da plievgia)

Veronica: Persungas fitg hecticas ainten chel hotel. Scu ainten ena tgesa cun
schemgias.

Martin: Capasche, cò vez raschung. Ed uscheia gioigl er.

18. scena

Hugo, Dani, Veronica, Martin, Rebecca

(da sanester vign Hugo, ainta mang en apparat per gidar respirar, da dretg vign
Dani, s’antopan da mez, Hugo tgappa Dani pigl bratsch, sa struba cun
schlantsch e teira Dani vers sanester)

Dani: Lasche’m eir: Cò è gist nia ensatgi! (sa steira davent, vo an prescha vers
sanester, Hugo la suonda)

Hugo: Na. Chise gist egn tg’è partia. Dani, te stos gidar! (la steira cun el, tots
dus von davent davos a sanester)

Veronica: Chel portier, betg da creir. Er adegna uscheia hectic. Fò neir tot
nervous.

Sm-GYS 1-1_La tschuetta crutscha_(sm)


Martin: El sa dat fadeia ed è discret. Chegl ins pò betg deir da tots. (Rebecca da
davos dretg, sa patta vers Martin, vo an schanuglias avant el) Per exaimpel da
chella cò!

Rebecca: Sung betg ventirevla, pero gugent zop igl sentimaint intern, angal cun
pareir. Schi dei, am lodas?

Martin: Ludar? Cò spitgez ensatge grond da me.

Rebecca: Aglmanc ensatgi ainten chel hotel è bagn abel da ludar igls mies talent
d’actoura. Ensatgi è bagn bung d’am deir scu tg’ia sung!

Martin: Tadle, anfignen ossa sunga sto buntadavel, bunga donna. Pero ossa am
lasche cumpôss. Ia stò decider scu tg’ia less am mazzar igl migler.

Rebecca: Ah, ea? (sa tschainta interessada dasper el) Desdemona è neida
stanschantada dad Othello.

Veronica: Schi chella è er eida da tala veisa sen la nerva, alloura igl tgapescha.

Martin: Ia sa betg am stanschantar mez, chegl è mecta cumplitgia.

Veronica: Tadle tiers en po a chella pseudo actoura, uscheia tgappez franc e
sieir en’attatga digl cor.

Rebecca: En’impertinenza! Chegl tedla betg tiers pi dei. (vo davent davos a
dretg)

Martin: Ia va mai smino tgi seia schi cumplitgia da sa mazzar. Am vigl tot oter,
sturn e tgod ainten testa.

Veronica: Am vez gist do en tgavazzign. Sto anc eir a reclamar tigl portier.
Ensatgi ò angulo igl plimatsch electric. Svania, betg catto, chegl è incredibel.
Chegl stòia gist eir a sclareir. (vo davent a davos sanester)

Sm-GYS 1-1_La tschuetta crutscha_(sm)


19. scena
Dani, Hugo, Rebecca, Martin

Dani/Hugo:  (vignan da davos sanester, von davent a dretg)

Dani: Gist Rossi fò la struba se cò. Chegl ò anc mantgea. Schi la mafia vign a
saveir da chegl!

Hugo: Ena catastrofa! (varda spert sen Martin) Signour Flick! Vogl bagn?
(davent a dretg)

(da davos dretg vign Rebecca, vei Martin, targinescha, vo alloura tar el, ella
discorra tot quieta e normal, varda anturn plessas gedas, varda schi ensatgi
vign u schi ensatgi tedla)

Rebecca: Possa ma tschantar tar vous?

Martin: Ea, ia va pero nign basigns da discorrer.

Rebecca: Chegl vaia m’accurschia durant giantar. Tge faschez ansomma cò?

Martin: Ia less piglier la veta.

Rebecca. (betg impressiunada) Exact, chegl vez gio detg. Tadle, savez betg
spitgier en mument cun chegl. Ia duvress igl voss ageid.

Martin: Ansasez betg, sung ferm decidia. Chella veta am fò nign gost ple.

Rebecca: I fò bagn betg prescha, ubetg? Igl è propi impurtant.

Martin: Tge è anc impurtant ainten la veta?

Rebecca: La gisteia, per exaimpel.

Sm-GYS 1-1_La tschuetta crutscha_(sm)


Martin: Ia sung betg adegna sto gist ainten la mia veta. Va  savens scretg las
criticas uscheia scu tg’ia va lia. Sung betg adegna sto curtaschevel cugls autours
e cugls actours. Blers èn sa desperos perveia da me. Chegl am occupa fitg.

Rebecca: Chegl è bagn uman. Schi dei tg’ins mazza betg ensatgi oter.

Martin: Ins so pero fittar egn a moda moralica ed igl condemnar quasi alla
mort. (Hugo da dretg cun cuppegn da café e plat cun butgedignas) Na! Ia less
betg magler ensatge!!! (Hugo sa struba, vo davent a dretg)

Rebecca: (vign pi manevla) Tadle, signour Martin. Ia va via tgi sa tgappiz mecta
bagn cun donna Veronica.

Martin: Sa tgappeir bagn è surfatg. Chegl è ena donna mecta malamparnevla. Ia
va pero igl sentimaint tg’ella vegia bler’experientscha chegl tgi pertotga la
mort.

Rebecca: Chegl painsa er. Ia dovr igl voss ageid. Ansasez leva far suletta, ia crei
pero tg’ella sminescha ensatge.

Martin: Atganamaintg vaia nigna peda.

Rebecca: Ossuscheia, chel sa mazzar nurant fò betg ena tala prescha. Donna
Veronica è pi impurtanta. Nous vagn dalla traplar.

Martin: Nous?

Rebecca: Gist uscheia. Tadle, ia sung a cò incognito. Ia sung dalla pulizeia
criminala.

Martin: Incognito? E chegl scu actoura. Va bagn panso tg’ia vegia anc mai santia
u ligia ensatge da vous. Sincer – vous surfaschez terribel.

Rebecca: Franc? Ia cat me anc mecta bunga. (ella rei, vign pero gist puspe
seriousa) Anavos tar Veronica. Gio siva dall’amprema geda la lainsa surmanar,
pero sainza success. Ella è raffinada, tg’è betg da creir.

Sm-GYS 1-1_La tschuetta crutscha_(sm)


Martin: Siva dall’amprema geda? È capito anc daple. Chegl è gio sgarschevel.
Tge ò chella donna er stalagea?

Rebecca: Nous pansagn tg’ella vegia mazzo tot igls sies treis omens!
(tung d’ena pauca, gleisch tgi trembla u ensatge sumigliant)

Blackout – uman

2. act
1. scena:
Martin, Veronica

(Martin e Veronica tschaintan sen lour pultrungas, ins s’accorscha tgi Martin è
betg ple schi luc cun Veronica, tungs e la gleisch tgi trembla, en po pi stgeir sen
tribuna)

Martin: La mia donna è displaschevlamaintg morta avant diesch onns, e vous
vez gio pers treis partenaris.

Veronica: Tja…

Martin: Scu è chegl capito?

Veronica: A curta vista. An terma da set onns.

Martin: Chegl è propi troula.

Veronica: Scu tg’ins peglia. Els gevan sen la nerva.

Martin: Oh, perchegl vez…?

Sm-GYS 1-1_La tschuetta crutscha_(sm)


Veronica: (smanatschond) Tge???

Martin: Äh, navot, navot (pôssa, siva cun chito) Scu ènigl ansomma morts?

Veronica: Dus gedas tiztgintada da bulias, eneda arsen. (suspectous) Chegl az
vaia bagn gio rachinto eneda. Pertge dumandez anc eneda igl madem. Am lez
metter a dies ensatge?

Martin: Na, na…ia less angal mussar interess pigls mies concarstgangs. Ed igl
voss quart om…chel veiva bagn anc?

Veronica: Lurintg. Ea, pigl mument bagn. El è taro aint igl letg. Ia pains pero
tg’el mora a curta vista ve d’ena rottadeira dalla tgavazza.

Martin: (starmanto) Rottadeira dalla tgavazza?! Pertge?

Veronica: (marmogna) L’ò betg lia magler la soppa da bulias. (la gleisch
trembla)

Martin: Per l’amour da Dia!

Veronica: Chegl è sto ena sgnocca! Pansez bagn betg, tg’ia seia ena mordra.
(stat an peis e vo davent a sanester)

Martin: Chella am fò tema…ia sa betg…sch’ia surveiv chegl. (davent a sanester,
gleisch puspe pi clera)

2. scena
Peter, Hugo, Dani or digl off

Hugo: Cumpressas pigl vantregl èn adegna bungas. Chegl ò gio mia mamma
adegna detg! (da dretg, corra cun ena cuppa ed ena peza cunter davos, vers
sanester, Peter sa metta ainten veia, vign da davos)

Peter: En mument, en mument!

Sm-GYS 1-1_La tschuetta crutscha_(sm)


Hugo: Ossa vaia definitivamaintg nigna peda!

Peter: Chella peda stuez piglier. Ia sung malquieto perveida dalla vossa siertad,
chegl vot deir per la siertad digl voss hotel.

Hugo: Per chella sunga er malquieto. Lasche’m passer. (el vot passar a dretg u a
sanester, Peter fò adegna en zap ve e no)

Peter: Savez, ia crei vous vez en sentimaint nundetg da simplamaintg ignorar
igls prievels.

Hugo: Nign’ideia, vez vous!

Peter: Abstraho da chegl, tgi tots creian tgi en detectour da fem ed en tgang da
guardia tanscha…

Hugo: Nous vagn nign pudel scu tgang da guardia, nous vagn en tresor.

Peter: Da ludar! En tgang è ansomma en factour da siertad tgi angiona. Az
imagine, en lader vign e porta tgern tiztgintada. Igl tgang maglia chella tgern,
chels tgangs èn gio pigl solit mengia gross e maglian mengia bler, e zac è igl
tgang mort.

Hugo: Nous vagn nign tgang, nous vagn en tresor. Lasche’m passar. I vo per
veta e mort.

Peter: (dat schlops cun la detta) Code?

Hugo: 4-5-7-8-9! Ia stò eir se cò. Ord veia, schiglio dattigl morts. (Peter vo or da
veia, Hugo corra sivave, vers sanester)

Peter: Stress è adegna en bung factour….(rei per sasez, 4-5-7-8-9, sa tschainta e
notescha ensatge aint igl sies telefonign)

Dani. (off) Hollerätitiiii!

Sm-GYS 1-1_La tschuetta crutscha_(sm)


Peter: (varda anturn) Scu tgi para èn tots occupos. Bung per me. (vo davent
davos a dretg)

3. scena
Rebecca, Martin

(Rebecca e Martin da sanester)

Rebecca: Vez gio catto or ensatge?

Martin: L’è mulada or sen tot e diritscha…

Rebecca: Chegl è igl mies problem. Siva digl amprem mordraritsch è’la svaneida
per dus onns or aint igl ester. Ier vaia survagnia en tip anonim tg’ella seia a cò
cun igls sies quart om.

Martin: A chel geigl er betg bagn.

Rebecca: Ia sa. Nous supponign tg’ella amprova anc eneda. Ella ò adegna mazzo
igls sies omens aint igl hotel e laschea vaseir or, scu schi fiss en suicid. L’è
adegna stada bunga da mitschier.

Martin: Ella am fò en po tema, stòia deir. Ia crei tg’ella vegia suaro igl plover.

Rebecca: Pertge tamainta chegl vous?

Martin: Sch’ella s’accorscha tgi ensatgi vign manevel, ia manetg, tg’ins vot la
surmanar… chella fiss anc bunga dad er mazzar me!

Rebecca: Chegl fiss naturalamintg igl migler tgi savess capitar.

Martin: Tge?

Rebecca: Alloura la pudessans gist tschiffer anmez igl mordraritsch.

Martin: E tge è cun me?

Sm-GYS 1-1_La tschuetta crutscha_(sm)


Rebecca: Betg fasche uscheia cumplitgia. Vous lez uscheia ni uscheia sa mazzar.
Noua è igl problem?

4. scena
Rebecca, Dani, Hugo, Martin, Veronica

(Dani e Hugo da sanester, portan ena puppa an furma da carstgang, rullo ainten
en tarpung, vottan eir anavant, stattan salda)

Dani: Las cumpressas da vantregl vessans pudia spargner.

Hugo: Chegl saia ossa. E chell’ora or cò. Chel vign anc bler pi grev cun neir
bletsch!

Dani: (scutinescha) Cunzont, or lò tschaintan en pêr. (posan igl tarpung giumez)

Hugo: Az possa anc purtar en café, signour Flick. Sen terrassa?

Martin: I plova da tschiel rot!?

Hugo: U en tochign turta, ainten steiva?

Martin: Na!

Hugo: Alloura betg! (vo anavos tar Dani, tots dus gesticuleschan cugls mangs,
peglian igl tarpung e vottan eir davos a sanester, cò vign Veronica da sanester)

Veronica: Signour Hugo, immediat no cò!

Hugo: (off) Vo te, ia rest cò fatsch la speia.

Dani: (vigl notiers da davos) Tge ègl?

Sm-GYS 1-1_La tschuetta crutscha_(sm)


Veronica: Ia va da reclamar ensatge.

(Rebecca scutinescha ensatge a Martin e svanescha siva oravant)

Dani: Chegl è ossa propi gist igl mument fallo. Nous vagn en mor…Nous vagn
en… giast tgi ò pusto en traclo cun mortadella.

Veronica: Chegl am è tuttegna. Am è gist nia andamaint, tg’igl palantschia dalla
tgombra è tot tort. Igl mies om è gio rudlo dus gedas or da letg. Ia less ena
reducziun digl prietsch.

Hugo: (off da davos) May-day, may-day!!!

Dani: Ia reiv! (tar Veronica) Ossa ègl propi tot crutsch – ia manetg tge cletg tg’el
ò vous. Igl tigne, u igl ferme cun ena soua pertg’el na rodla betg or da letg.
(puspe davent vers davos a sanester)

Veronica: Impertinenza! (la varda siva cun igleida noscha, sa struba vers Martin
e dei cun tung privlous) Ach, signour Martin, gio puspe a cò. Anc adegna
pansiers da suicid? (tung, gleisch tgi trembla)

Martin: Pigl mument…atgnamaintg betg ple uscheia…

Veronica: Chegl è savens uscheia. Ins tgappa tema dall’atgna curascha. Era er
uscheia tigls mies omens. Mintgign ò alloura tuttegna tratg tras.

Martin: Ia crei, tg’ia vigna ossa sen mia tgombra…(vot star an peis, ella igl
strocla anavos)

Veronica: Raste anc en mument. Avant vez fatg en pêr dumondas inquietontas
pertutgont igls mies omens morts….(sa sgoba sur el, tung!)

Martin: (ruschna angiu) Ach…chegl è betg sto managea uscheia scu tgi cartez. Ia
leva angal exprimer la mia condolientscha…betg tgi vegias forsa anc pansiers
fallos!

Sm-GYS 1-1_La tschuetta crutscha_(sm)


Veronica: Danonder er, tger signour Martin. (igl teira or dalla pultrunga ed igl
magna giuador) Faschagn ena curta spassageda or dasper igls crepels.

Martin: Dasper igls crepels? Da chell’ora! È chegl betg privlous?

Veronica: Cler tg’è privlous. Nigna tema, ia sung cun vous. (igl stompla a moda
groppa giuador)

5. scena
Hugo, Dani

(Hugo e Dani vignan da sanetser, vignan anavant, anmez la tribuna cugl
tarpung)

Hugo: Chel è nundetg grev.

Dani: Chegl è puspe ensatge pigl mies dies. Tge faschainsa cun signour Rossi?

Hugo: Nous igl pusagn avant l’antrada da furnitours digl hotel ” Tscherv”.
Duessan chels s’occupar dad el.

Dani: Chegl è ena stupent’ideia. Chels peglian er davent a nous igls noss giasts.
Scu cunteraffar igls offerinsa en giast daple. (dad oravant èn da santeir vouschs,
dad ot) Attenziun, cò vign ensatgi!

Hugo: Davos la recepziun! (els von anturn igl cantung e posan igl tarpung davos
la recepziun, tots dus von davent a dretg)

6. scena
Sonia, Peter

(Sonia vign da davos, en po enervada, da davos dretg vign Peter, cun plagna
montura)

Sonia: Gio puspe vous!

Sm-GYS 1-1_La tschuetta crutscha_(sm)


Peter: È capito ensatge?

Sonia: I capeta navot. Ia spetg gio siva dad ouras sen igl mies date, pero chel tip
sa dat betg d’ancanoscher. Uscheia blers omens ainten chel hotel, pero nign tgi
reagescha.

Peter: Gist uscheia vogl er a me, donna Sonia. Er ia via en rendez-vous ainten
chel hotel.

Sonia: (indifferenta) Ah,ea? Bel per vous. Vez gio amprandia a canoscher ella?

Peter: Na, eba betg! Igl è… (sa sgoba plagn cunfidanza vers ella) …scu tar vous
en blind-date. Ed ella s’annunztga betg. Tenor la fotografia veia ella or en zichel
scu en’actoura americana. Ia canosch angal igl sies nickname digl internet:
giatta! (Sonia sa strangla cun ava tg’ella beva gist or d’ena clocca da pet, ella
speida l’ava anor e tossa, el la petga segl dies) Ossuscheia, ossuscheia?

Sonia: (per sasezza) Oz è igl mies de dalla disfurtegna.

Peter: Tge mangez, pudess chegl esser la donna dalla mia veta? Va bagn
cugliano en po tar la fotografia. Las donnas deian gio adegna tgi angal las
valours internas chintan.

Sonia: Ea, chella merda tottas tgi deian. E schi vo alloura per la verdad leppigl.

Peter: Ia betg, ia stung tar chegl tg’ia dei. Ia manetg…vous ischas betg mala,
donna Sonia, pero…(plagn cunfidanza) schi vous vessas fatg da creir tgi seias
Cameron Diaz e stessas ossa uscheia avant me…alloura lippessa creia er,
hahahaha! (rei da schluppar, ella patta la clocca da pet d’en mang ainten l’oter
e ponderescha digl sturneir cun la clocca)

Sonia: Per bunga sort èn igls gosts differents. Bler cletg per la vossa tschertga.
(vo spert davent a dretg, sa schlaga cugl mang segl front) Brad Pitt, betg da
creir! Chel vign sen veia directamaintg dalla broki. (vei igl tarpung, sa sgoba
davos la recepziun) Tge è chegl?

Sm-GYS 1-1_La tschuetta crutscha_(sm)


Peter: Okay, chegl saro navot cun chel blind-date. Er nign problem, ea, uscheia
ni uscheia angal sto en exercezi d’alibi per aveir en muteiv per neir a cò. Gl’è
ouras tg’ia svanescha. (vo davent davos a dretg)

7. scena
Sonia, Rebecca

(da sanester d’en mang, Rebecca)

Sonia: Cò è starnia ensatge aint igl tarpung.

Rebecca: Smaladet! Signour Martin. (varda, stat puspe an peis) Na, Dia seia
angraztgea. Gl’è betg signour Martin.

Sonia: Da tge discurriz ansomma? Tge monta cò: Dia seia angraztgea. Tgi è
chegl? Ia vei betg la fatscha spir tarpung.

Rebecca: Ia sa betg. Palpar eneda igl puls. (vo puspe giu tigl tarpung) El teira
anc igl flo.

Sonia: Vous ischas cun eneda otra. Tge è capito cun vous?

Rebecca: Ia ma dumond tge tg’è capito cun chel aint igl tarpung.

Sonia: U cun vous. Vous ischas ensacu otra…

Rebecca: I para tg’ia stoptga declarar ensatge. Ia sung incognito a cò. Ia sung
comissaria tar la pulizeia criminala. Sung segls fastez d’ena mordra.

Sonia: Aha…ossa cumissaria…betg ple Desdemona…(crei betg pled,
s’amusescha) Uiiii….!!

Rebecca: Chegl stat tranter nous, tgapia!?

Sonia: Cler, tai scu ena platta-pegna. (rei da schluppar)

Sm-GYS 1-1_La tschuetta crutscha_(sm)


Rebecca: Tge faschainsa ossa cun chel tarpung amplania. Mintga mument
savess neir donna Veronica.

Sonia: Ia va propi da navot en’ideia. Carte’m, a me plaigl anc. (puspe seriousa)
Pertge vogl cò ansomma?

Rebecca: Tadle, va detg a signour Martin da s’occupar en po da donna
Veronica. Ia tem pero, tgi chel om, bungatsch scu tg’el è, è betg bung per chella
donna freidatscha. Tg’ella igl fetscha angal navot.

Sonia: Igls duess suandar?

Rebecca: Igl migler fiss dalla tschiffer an flagranti. Na, an flagranti è fitg schlet,
alloura fiss igl sies om gio mort…u signour Martin…anc migler fiss en confess.

Sonia: Chegl è adegna la migldra varianta, chegl canoscha or dalla televisiun.
Sung ia la perdetga?

Rebecca: Cler, tg’ia dovr perdetgas. Chegl è ansomma igl pi impurtant. Ed
alloura…attenziun, els vignan. (da sanester vignan Martin e Veronica, Rebecca
teira Sonia davos la recepziun)

Sonia: Aua, battiz! Tge duess chegl…(gurgel, gurgel, ella tigna igl mang avant la
bucca)

8. scena
Martin, Veronica, Sonia, Hugo, Dani, Rebecca

Veronica: Chegl è bagn sto ena bela spassageda, ubetg signour Martin. (tots
dus on en’umbrella tgi scassan)

Martin: Bagn,bagn. En po bletsch…ed en po manevel agls crepels…

Sonia: (canoscha cun eneda igl om aint igl tarpung, scutinescha) Signour Gion!

Rebecca: (scutinescha er) Ste salda!

Sm-GYS 1-1_La tschuetta crutscha_(sm)


Veronica: Ia pains tgi seia ouras da piglier las hottas ainta mang. (els sa
tschaintan, Veronica cugl dies vers la recepziun, durant igl discurs vignan Sonia
e Rebecca planget notiers, stattan igl davos stagn davos ella, ella confessa,
conversaziun sainza pleds tranter Rebecca e Martin, tal stat curt avant l’attatga
da cor)

Martin: Scu mangez chegl?

Veronica: Bung om, siva dad ozandumang am zaccez cugls voss pansiers da far
suicid. Per tge metoda az vez ansomma decidia?

Martin: Ia crei, tgi lascha tuttegna.

Veronica: Tge pulenta, ossa pigliansa a mang la tgossa. Chegl è adegna uscheia.
Cun eneda ins ò igl cac ainten las tgotschas, gl’è pero navot schi nosch.

Martin: Gl’è schi grev da sa decider, i dat schi bleras metodas.

Veronica: Glez dattigl, e nigna è bela. Ia sung pigl teissa.

Martin: Chegl fò bagn mal!

Veronica: Angal las ampremas minutas, chegl passa spert. Vurde igls mies treis
omens. Arsen è igl migler med. En zichel ainten la soppa, adegna aint igl muesli
ed aint igl barso. I caschunga mal agl vainter ed igls tgavels crodan or, el vign de
per de pi debel e siva ena dètga purziun ainten l’ovomaltina – ed an terma da
pacas minutas ègl fitto.

Martin: Vous lez deir cun chegl tgi….Vous vez propi mazzo tot igls treis omens?

Veronica: Cler. Chegl vez bagn lia saveir tot igl taimp, ubetg? Va irto tots treis.
Vez bagn gio remartgae tg’ia appreziesch fitg igls raps e vard er da survagneir
avonda…(da dretg vignan Hugo e Dani, stattan salda, èn consternos, tedlan
tiers)

Sm-GYS 1-1_La tschuetta crutscha_(sm)


Martin: Vous savez bagn tgi vez gist confesso en mordraritsch? Ia savess eir tar
la pulizeia e rachintar tot.

Veronica: (rei) Igl mies tger signour Martin, cler tgi savez far chegl. Ia
cunterschess a tot e la pulizeia crei betg ad en tgi vot far suicid.

Rebecca: Ella niro a creir. Nous vagn santia tot.

Veronica: (stat an peis, è tamantada) Donna Rebecca!

Rebecca: Rebecca Grisch, dalla pulizeia cantunala, soco 1564. Donna Veronica,
ia az arrest perveia da mordraritsch da treis omens, igls voss omens. (la peglia
igls bratschs segl dies, metta ve tganvettas) Chegl è sto en stupent confess.
Graztga fitg!

Sonia: Vous ischas propi policista? Ia va cartia…tgi gioias puspe…e chella
cò…mazzo treis omes…?! (perda la schientscha, dat per tera, Hugo tgira ella)

Veronica: Pertge ins ò catto me?

Rebecca: Vous vessas betg adegna da rachintar digls voss omens barmeirs. E
cunzont vessas betg gia da reclamar uscheia bler, angal per survagneir en po
reducziun. Chegl è ena macca privlousa da vous. Uscheia vainsa
numnadamaintg catto vous.

Veronica: Perchegl am vez catto. Smaladetta merda, chegl è sto tgutg da me.

Rebecca: Fitg tgutg, esser ranver cumbino cun ena baita gronda è gio adegna
sto privlous. Per vous monta chegl ossa per veta duranta. Angraztg signour
Martin, vous vez fatg grondious. So, ni, ainten perschung cun vous!

Dani: Stop! Stop! Chella è gio en’emda a cò. Igl amprem lessa igls mies raps.

Veronica: Cartez bagn betg tg’ia paia angal en rap per chella spelunca. Igl servis
è ena catastrofa. S’anclei da sasez tg’ia recumond betg igl voss hotel.

Sm-GYS 1-1_La tschuetta crutscha_(sm)


(Sonia vign puspe tar sasezza)

9. scena
tots

(Peter vign da davos, cun tot las taschas, è an prescha, vei igls oters, stat salda)

Peter: Diavelaint, danonder vignan tot chels?

Dani: Signour Peter, noua per veia, cun tala prescha?

Peter: Stgise, sto eir immediat…en mortori an famiglia…tarmatte igl chint a
tgesa.

Peter:  Se Fuolas, signour Peter? En li tgi dat mianc. Ed en signour Peter
Friedrich Gerber dattigl er betg!

Peter: Chegl è en scumbegl…tschartge en po pi da radagn..ia stò eir
ossa…stgise. (el vot correr davent, Dani stenda la tgomma, el croda per tera, la
sia valeisch sa derva e notiers vignan tot chellas tgossas tg’igls giasts digl hotel
tschertgan, er bancnotas or digl tresor)

Tots: Mies…!!! (tots cloman chella tgossa tgi tschartgevan, remnan tot)

Dani: Donna Grisch, chel lader spezialiso sen hotels pudez gist er piglier cun
vous segl post da pulizeia.

Rebecca: Stupent’ideia.

Dani: Va gio da bell’antschatta panso tgi ensatge seia crutsch cun chel. Egn da
sieranzas tgi fò en blind-date, ensatge noua tg’el so betg sa sierar giu –
ansomma betg credibel.

Rebecca: (metta er tganvettas a Peter) An chel cass, giuador cun vous dus.
Dani, vous ischas furbra. Bunga lavour. Tot dus, eir! (vo cun Peter e Veronica)

Sm-GYS 1-1_La tschuetta crutscha_(sm)


Hugo: Chegl fiss sclaria. Dia seia angraztgea. Tge agitaziuns aint igl noss hotel
«Tschuetta crutscha”.

Martin: Chegl è tensiunont, propi acziun…ia stò immediat eir sen tgombra.

Hugo/Dani: Bagn betg….?!

Martin: Na, na, franc betg. La veta è tuttegn pi interessanta tgi chegl tg’ia va
cartia. Va panso tg’ia savess screiver en toc teater da tot chegl tg’è capito. Ia
sper tg’ia catta en criticher tgi scarpa igl teater betg an mella tocs. (vo davent
davos a sanester)

10. scena
Sonia, Hugo, Dani, vouschs

Sonia: E tge faschez cun chel om sainza schientscha aint igl tarpung?

Hugo: Sainza schientscha – betg mort?

Sonia: Na, a chel mantga angal en po setger. Digl reminent, chegl è igl mies
patrung, signour Gion, chel canoscha. Gist avant vaia vurdo aint igl tarpung.
Chegl dovra angal avonda insulin, alloura è’l puspe fit.

Dani: Gion? Betg Rossi? Chel cunaschez vous?

Sonia: Ea, digl hotel Piz Toissa. En carstgang malampernevel. El è criticher da
gastronomia.

Hugo: En sgarschevel criticher?

Sonia: Mazzess igl pi gugent igl mies patrung. Angal da murmagner ò’l digl
damagler. Er schi gosta fitg bagn. Chel è bung da metter an ruigna en hotel u en
restorant.

Dani: (vardan l’egn se per l’oter) Chel è gio predestino per la concurrenza!

Sm-GYS 1-1_La tschuetta crutscha_(sm)


Hugo: Giagn tar igl hotel “Tscherv”.

(I vign pi stgeir sen tribuna, els von pigl tarpung ed igl steiran oravant, gleisch
steida)

Sonia: Hallo, noua gez? Huhuuu…!

Vousch: (off) Tge è ossa puspe? Nign’electricitad. Ia vign gist alla recepziun a
reclamar.

Sonia: Thomas!!!

Dani: (off) Hollerätitiiii!!!

uman

Sm-GYS 1-1_La tschuetta crutscha_(sm)


1

Sm-HEl 1-1

Heavy Beethoven

cumegia an quatter acts

da Horst Helfrich

an surmiran

                        da Mario Jegher

Sm-HEL 1-1_Heavy-Beethoven_(sm) y


2

Cuntign

Ludwig Dürrnagel   ama Beethoven, sies fegl Johann Sebastian loancunter Haevyrock-Bands scu
Deep-Purple, Nirwana ed oters. Cura tgi resunga ainten la tga da Dürrnagel a madem mument
„Lied an die Freude“ or dalla 9avla sinfonia da Beethoven e la musica dalla ghitarra cun daints
da rezgia, stremblan las pareis e Dorothea Dürrnagel è an prievel  da tgappar ena spussada dalla
nerva.

Cura tgi la feglietta Carmen è an speranza ed ena nozza da prescha è an strada, vo la maseira
suror, e chegl surtot perchegl tgi Ludwig – vistgia cun perucca scu sies idol – vot per tot prietsch
sunar tar l`ansinada sen la geia Beethoven.

Pero avant tgi reiva schi gliunsch dattigl surpresas. En exaimpel: Christoph, igl futur schender,
amatour dad apparats per  tadlar cassettas, nimidiscs e discs compacts , sa preschainta e vot
mussar a sies seir sias cunaschientschas musicalas. Ludwig Dürrnagel ò marveglias tge
cumponists tgi Christoph preferescha e cura tg`el sainta igl „Kufsteinerlied“ croda`l burmaintg
anturn dalla dagotta.

La mamma Dürrnagel ,tgi ò prest pers la nerva ,angascha en psicholog  per curar sies om e sies
fegl. Pero igl docter da nerva perda sez la testa.

Nigna tema, la nozza, tgi era svisada, ò tuttegna lia!

Persungas:
8 donnas
5 omens

Maletg:
steiva

Sm-HEL 1-1_Heavy-Beethoven_(sm) y


3
PERSUNGAS

Ludwig Dürrnagel
ama Beethoven sur tot

Dorothea Dürrnagel
sia donna tribulada

Johann Sebastian Dürrnagel sies fegl, en fan da rock

Carmen Dürrnagel
la feglia, da preschaint an speranza

Aida Dürrnagel
mamma da Ludwig

Albert Schlottmann
cool freak / bab da Dorothea

Krimhild Dürrnagel
sora lunatica da Ludwig Dürrnagel

Prof. Dr. Flattergang
docter da nerva

Christoph Krull
futur schender

Tabea Krull
sia mamma energica

Cosima Hunzel
la donna digl conservatori

Hedwig Maus
abitescha ainten igl plang sot igls Dürrnagels

Giunfra Schnarrer
„l’organista“

Lia, tribuna:

Adegna la madema stanza: Davos dretg e sanester en isch. A sanester l’antrada tar las otras
stanzas; a dretg sorteida agl liber. Sen la pare davos penda en grond maletg cun Beethoven. Sen
igl regal stat ena mesastatua digl cumponist.

Vigliadetna digls giuieders:
giovens carschias

Durada digl teater:
ca. 90 minutas

Sm-HEL 1-1_Heavy-Beethoven_(sm) y


4

1. ACT

AMPREMA SCENA

( Curt avant tgi la tenda sa derva ins sainta la melodia or dalla 9.
avla sinfonia da Beethoven „An die Freude schöner Götterfunken“.
Nign è  anc sen la tribuna. La musica resunga fitg ot or dalla
stanza sanestra. 10 secundas pi tard resunga or dalla porta dretga
musica  selvadia ed er fitg ot da heavy-metal. Siva tgi tottas dus
musicas resungan gl’egn tranter gl’oter la musica da Beethoven tai e
la porta sanestra sa derva ).

Ludwig
(sorta, el porta ena geia ainta mang e sen spatla schea en pategl alv,
el sbrigia) Silenzi! Silenzii!

(La musica heavy-metal tai e la porta dretga vign daverta)

Joh. Sebastian
(sorta cun ena ghitarra electrica)

Ludwig
(ot) Ma scu riscas te da far an paglia mies Beethoven?

Joh. Sebastian
Ia va tge? Signour bab?

Ludwig
Te ast gist fatg an paglia Beethoven.

Joh. Sebastian
(tot cool e chiet) Ins sogl puspe igl reparar?

Ludwig
Chegl era „Ode an die Freude“ da Schiller.

Joh. Sebastian
Tge bel per el.

Ludwig
Tgi, te ast   disfamo. Disfamo cun tia canera.

Joh. Sebastian
Canera? Ast detg canera?

Ludwig
Te m’ast bagn ancletg. La canera am ragorda a la canera d’ena
maaschina tgi rompa crappa.. E digl reminent betg dei ple signour
bab a me.

Joh. Sebastian
Signoura mamma gess strousch.

Ludwig
Lascha chel cinissem. Bung Dia, tge pomai ègl nia or da tè?

Joh. Sebastian
En gimansiast marschung scu la grascha ed er anc arrogant.

Ludwig
Lascha chel sarcassem vaia detg.

Joh. Sebastian
Cinissem. Te ast detg lascha chel cinissem, chegl èn ties pleds. Zitat!

Ludwig.

Ludwig
Per tè sunga betg Ludwig Dürrnagel mabagn ties bab.

Joh. Sebastian
Aha tuttegna bab. Dastga balbager anavant?

Sm-HEL 1-1_Heavy-Beethoven_(sm) y


5

Ludwig
(or da sasez) Ma betg signour bab.

Joh. Sebastian
Te ist bagn igl signour digl palast. Chegl èn ties pleds. Zitat:  bab.

Ludwig
Tger signour, sch’ia pains siva cura tgi Te zuflavas anc sen la

schalmeia.

Joh. Sebastian
Flauta , flauta.

Ludwig
Cura tgi te zuflavas clera notg sen la flauta sot igl pignoul da Nadal.

Joh. Sebastian
Sunava betg, zuflava. Chegl vessas da saveir da ties Beethoven.

Ludwig
(ot) Te ast sunavas flauta flauta sot igl pignoul da Nadal.

Joh. Sebastian
Davant igl pignoul da Nadal. Betg sot igl pignoul. Schiglio vessa gio

da ma sterner per sunar.

Ludwig
(sbrigia) Cura tgi te eras anc taro sot la flauta.

Joh. Sebastian
Ossa vingst incredibel, bab.

Ludwig
(fitto) En‘attatga niro am tarar.

Joh. Sebastian
Glez na creia betg. Te vignst mianc a freida cun la geia, mianc da

pansar tgi te savessas neir surpiglia d’ena attatga dasperas la

battareia. Lo ins stogl alloura saveir ensatge. Possa puspe tadlar mia

musica?

Ludiwg
Ainten chella tgesa rigia Beethoven!!

Joh. Sebastian
Pertge ta vistgeschas betg d’ena pel e vast anturn cun en pal?

Ludwig
Tabalori, perchegl tgi chegl è giu da moda. Ins vo cugl taimp…

Joh. Sebastian
Chegl fatscha gist.

Ludwig
Tge fast gist?

Joh. Sebastian
Eir cugl taimp. (Nom dalla band da rock) è in.

Ludwig
Glez nironsa a veir!

Joh. Sebastian
Nous niron a santeir!
(Ludwig vo  an prescha ainten la tgombra sanestra e Joh. Sebastian
ainten
la tgombra da mang dretg. Alloura ins sainta igl medem
mument  musica)

Sm-HEL 1-1_Heavy-Beethoven_(sm) y


6

SAGONDA SCENA

Dorothea
(vign da mang sanester or dall’antrada dall’abitaziun, ella sbrigia)

Ludwig!!! Ischans ainten ena tgesa da narramainta? (ella derva igl

isch sanester e cloma) C a l a r!!! (ella derva la porta dretga e cloma)

Johann Sebastian!!! Fitto!!!

(la musica ainten las stanzas tai. Ludwig e Joh. Sebastian sortan da

lour stanzas)

Dorothea
(ot) La tga croda anc ansemen. Ed ia fiss mianc surstada schi

donna Maus raclamess puspe.

TERZA SCENA

Hedwig
(Maus aintra da mang dretg)

Dorothea
Tge vaia detg?

Hedwig
(agitada ed ot) Schi lez am purtar sen santiera, fasche angal anavant

uscheia – angal anavant uscheia.

Ludwig
Chegl vainsa spert fatg. La spegna da contact ainten la pare e davent

cun ella.

Joh. Sebastian
Schi ella vot sarrar igls îgls avant oura, ischans ancletgs. Saft sen las

boxas.

(tots dus votan eir ainten lour stanzas)

Dorothea
(sbrigia) Lez forsa star a cò?

(tots dus sa ferman davant lour ischs)

Ludwig
Bagn damaias, terror anavant.

Joh. Sebastian
Sclavareia.

Dorothea
Donna Maus. Pudez star bela quieta .Ossa datigl pôss.

Ludwig
Ist betg tschent? Ella vot eir sen santiera e te ruignas tot.

Dorothea
Viglias stgisar donna Maus, ma Beethoven ò ferm ainten mang

mies om.

Hedwig
Ma tge tgi dat betg tot. Pignas da lagn, pignas dad ieli, chellas

canoscha ma Bet ofen?. Chegl varo da far ensatge cun paternoss,

schibagn tgi voss om am fò betg gist l’impressiun dad esser pietous e

da deir paternoss se per ena pigna.

Ludwig
(tigna la testa cugls mangs) Per l’amour da Dia, lasch‘la eir sen

santiera.

Joh. Sebastian
Bingo!

Sm-HEL 1-1_Heavy-Beethoven_(sm) y


7
QUARTA SCENA

Carmen
(aintra da mang sanester) Ia vign tigl medi, mamma.

Dorothea
Vo bagn mies unfant.

Carmen
Vez puspe carplinas?

Joh. Sebastian
Strubaglems!!!

Hedwig
La vossa feglia è la suletta tgi ò anc en sang giudezza.

Ludwig
O tger Signer.

Carmen
An mintga cass survigna mia carta d’identitad sainza assegn da

malsogna.

Ludwig
(brusc) Te varda da rivar tigl docter.

Carmen
Anfignen pi tard (sorta da mang dretg).

Ludwig
Tge ò’la ansomma da far tigl docter?

Dorothea
Tge sa ia? Ossa donna Maus, vous pudez eir chiettamaintg giu sot.

Ludwig
Betg discorra d’ensatge oter.

Dorothea
La nossa matta ò 19 onns e pò eir tigl medi cura tgi ella vot.

Joh. Sebastian
(se per sies bab) Ast santia? Cò sast deir navot ple.

Ludwig
(schema) Chegl surporta angal ple cun aveir mies Beethoven.

Hedwig
Schi saint anc eneda... angal anc eneda chel Feuerwerksmarsch cun

igl Funkenflug e chella musica da giats alloura cloma la pulizeia,

signour Dürrnagel.

Dorothea
(energic) Vous pudez esser franca, donna Maus, i niro a rastar bel
quiet. (ella vo cun donna Maus da mang dretg tar la sorteida) Ins
niro betg ple az disturbar.

Hedwig
Glez spera. Ia sper per vous. (vo da mang dretg)

TSCHINTGAVLA SCENA

Ludwig
Te ampurmettas puspe ensatge tgi te vignst betg da tigneir.

Dorothea
Ella ò raschung. Sch’ia saint angal en tung ple, en tung – or da vossa

tgombra, alloura sgolan geias e schombers anturn las ureglias ed

alloura ègl fitto eneda per adegna.

Sm-HEL 1-1_Heavy-Beethoven_(sm) y


8
Joh. Sebastian
Chegl è ferm tubac. Te vot scumandar, alloura stoia spert metter se

gist apposta ena bela musica.

Ludwig
Te mettas betg se ensatge. Ainten chella tga rigia igl spiert da

Beethoven schi dei tg’ia va nom Ludwig van Dürrnagel.

Dorothea
Chegl è er igl sulet spiert tgi sgola tar tè.

Joh. Sebastian
Ma mamma, manegias te tgi mies bab seia betg tot tschent?

Ludwig
Schi te seras betg chella bucca mallavada saia betg tge tgi dat.

Dorothea
Alloura dattigl grondas malamparnevladads. Ed ossa fitto. – Ge

ainten vossas tgombras e pigle igls uregliers schi stuez pir tadlar

vossas musicas naras.

SEISAVLA SCENA

Aida
(aintra da mang sanester) Tge sainta cò? Te vot puspe scumandar
Beethoven agl  mies fegl? Ia va adegna detg Ludwig, te cattas ainten
chella tga nigna udeida per las belas e grondas tgossas dalla veta.
Schi te vessas marido a sies taimp la donna cugl clavazign fissas gio
da dei directer general da musica.

Dorothea
(rei cinic)  General ? Schi fiss betg da reir. Tar militer sarvievel igl
gulasch or digl canung.

Ludwig
(cumandond) Dorothea! Tge pol igl pitschen pansar da me?

Dorothea
Pertge dessel betg saveir tgi te eras tar la cuschigna?

Joh. Sebastian
Chegl è bagn super, uscheia veva’l betg da sagiattar.

Dorothea
Te ast betg idea cants bucs tgi el ò sagiatto ainten cuschigna e quantas
gedas tg’igls suldos n’ eran betg ple patrungs dallas  tgotschas...

Aida
E te? Quantas gedas vainsa nous da magler tias cotlettas arsas?

Chellas solas da calzers? E pir la sosa plagna gnocs?

Ludwig
 Uscheia ègl! Gist uscheia. Ma chegl totga betga a cò. Alla fegn finala
veva mintga fegn d’emda  dad eir tar la musica da militer. –  Ties
bab, mies mattatsch, era egn digls ferms tar concerts da Beethoven.

Dorothea
Cò ol raschung. Uscheia en bung bandirel scu ties bab dattigl

betg ple. Stost eneda vurdar la rosna da sies dumblei. Schi gronda scu

egn da dus francs...

Joh. Sebastian
Ma schef. Tge vaia da santeir digl comite da stress? Vaia santia dretg!
Ena bandiera  vevas tar la musica da militer e betg igl cello? Oh,
otstimo  bab Ludiwig; vous crudez  bass ainten la luschezza filiala!

Sm-HEL 1-1_Heavy-Beethoven_(sm) y


9
Aida
(vilada) Scu discorras te da ties bab? Beethoven sa pandess schi el

santis tia musica da tgavafossas.

Joh. Sebastia
Ma tatta Aida... Primo dorma la mumia gio da dei chigiu  ainten la
chista. E secondo vessel, er an veta, checo navot , cun sies schombers
dallas ureglias tgi eran ancunaschaintamaintg an tilt

Aida
Tge vottigl chegl deir?

Joh. Sebastian (mossa cun tots dus dets sen sias ureglias) Las
ureglias... Crudada digl proram... infarct digl chip

Ludwig
(rabgianto, punctuond) El ... era ... surd.

Joh. Sebastian
Yeah.

SETAVLA SCENA

Albert
(aintra da mang dretg da dafora)

Dorothea
(ot) Ossa tanschigl. Ge ainten vossas tgombras e tgi seia quietezza.

Albert
(tar Sebastian) High colega! At onigl igls gruftis puspe at razgea igl
nerv ? (ot se per igls oters) Vez vusoters salams adegna da far saltar
la sierezza da mies beadi? Vusoters vez en nouv ainten la lengia.

Joh. Sebastian
Cool. Pigle exaimpel digl tat Albert. El è igl pi veiv sponsor digl

cabinet da fossilias. Dretg geil.

Albert
(peglia ena CD or da cassatga e la dat ad el) Chegl è per tè, la pi
nova. „Saugeila“ roba. Tunga enorm. Tedla eneda. Whooow!!

(el bandunga la scena faschond igls muvimaints scu chels dalla

musica heavy-metal, da mang sanester)

OTGAVLA SCENA

Ludwig
E el ansomma gio sto eneda tigl medi? (se per Dorothea) Te  stost

far giu schi spert scu pussebel en termin avant tgi el  batta digl tot.

Joh. Sebastian
Medi? Termin? Chel fò pi tgunsch sgular ena vatga, tgi far a sassez

ena rosna ainten la tgameischa. High macker. (vo an la stanza dretga)

Aida
Ludwig, sto ferm. Nous gudagnagn. Tia mamma e Beethoven n’at

laschan betg aitnen igl stetg. (dantant tg’ella vo giu da mang sanester

tignla igls dets ad ot scu segn da victorgia ed intonescha igls

amprems catter tacts or dalla sinfonia da Beethoven nr. 5) Da da da

daaa!

Ludwig
(tigna er igls dets ad ot scu segn da victorgia) Da da da daaa!!!

Sm-HEL 1-1_Heavy-Beethoven_(sm) y


10
Dorothea
(fò cugls mangs, schema) Ia niro a passantar la seira dalla veta ainten

ena tga da narramainta.

Ludwig
E te deist adegna tgi te vegias nign avigneir.

Dorothea
Tger Signer, pegligl davent la geia! (vo giu da mang sanester)

NOVAVLA SCENA

Ludwig
(varda anturn, discorra sulet) Ia stò telefonar a Cosima. Speranza
vignigl betg or chegl! Schi ella vign sessour tg’ia sung en oter tgi
chegl tgi ella crei. Tg’ia na sung betg Adam Nolle mabagn Ludwig
Dürrnagel. E pir schi Dorothea vign sessour tg’ia va ena relaziun...
ma, betg pansar vedlonder, Ludwig. (metta aint la nomra) Halloo.cò è
Adam Nolle. Ègl lò conservatori da musica? Ea? Savessas am coliier
cun donna Cosima Hunzel? Cosima Hunzel!!! Ea la manadra. O
Signer, i vez bagn angal egna... Angraztg. (discorra per sasez)
Ensacuras stoia far fitto cun ella. Schibagn tgi vagn mianc anc
antschet dretg. Halloo? Cosima? Cò è ties Adam. Beethoven in
memoriam. Cosima ia pains tottade ve da tè. Cura tg’ia stretg cun igl
artget sur las cordas dalla geia am parigl da stritgier ties tgavels
blonds... scu? Ah, te ast betg tgavels blonds? Neirs? Schi exact na
vaia betg anc... Cant gugent fissa cun tè ainten en concert „Freude
schöner Götterfunken“. Ni agl concert da violinas an D-Dur, Opus
sesantegn. Cura tg’igls instrumaints a flo da lenn vignan
accumpagneas dallas geias ed igl orchester magna ve tigl fortissimo
alloura piglessa ties mang e vurdess se per tè tgi te cartessas tgi
Beethoven sez vurdess se per tè. Ach, Cosimigna. Nous dus a concert.
Parchet,  retscha davant, ainten mez. Soptgas cotschnas. Igls noss cors
battissan. Anfignen se culez. E cura tg’igls corns reivan tigl rondo
allegro. (sdalibero) Alloura givlainsa!

DIESCHAVLA SCENA

Dorothea
(aintra sanester) (Ludwig dat en sagl, bablegia ainten igl telefon)

An...angraztg fitg. E tarmatte las notas a la mia adressa. Vous savez

gio. Adam Nolle. A bun... a bun ans veir. (metta se igl corn)

Dorothea
Ia va smino, igl è schi anavant.

Ludwig
(confus) Tge? Ah... smino? Ast te?

Dorothea
Schi te na sast mianc ple scu tgi te ast nom? Adam Nolle... Adam

Nolle...

Ludwig
(  tot perplex ) Tgi è chegl Adam Nolle…

Dorothea
Te ast detg agl telefon, Adam Nolle

Sm-HEL 1-1_Heavy-Beethoven_(sm) y


11
Ludwiig
Ah ea? Chegl deia angal per tgi... (tar sassez) sapperlot! (puspe tar

Dorothea) Chegl è... ah... ena maseira da precauziun. Schiglio

tarmettigl puspe tonnas da prospects. E chegl è igl muteiv tg’ia dung

adegna aint en oter nom. Oz è’l Nolle vedlonder.

Dorothea
Ludwig, Ludwig, ties Beethoven at metta anc an fossa.

Ludwig
E tge ègl cun chel cò? (el mossa se per igl isch dalla tgombra da
Johann Sebastian)

Dorothea
Chel  sa zuflaro igl davos Power or dalla tscharvela.

Ludwig
Alloura niroia agl manar tar Beethoven. Da, da da  daaa!

Dorothea
(canta igl madem tung) Alloura el lòòò noua tgi el eeera.

Ludwig
(ainten tgombra sanestra)

ENDESCHAVLA SCENA

(Ins sainta da mang dretg heavyrock e da mang sanester „Freude
schöner Götterfunken“.)

Dorothea
(dat en bratg tgi sa perda) Jesses Maria da Dia…

Krimhild
(porta ainten las ureglias vatta, aintra da mang dretg da dafora. Sa

tschainta a meisa, sfiglia ainten ena illustrada)

Dorothea
Uscheia sarogl igl giuvenessende.

Albert
(reiva sanester, ot) Igl mattatsch exercitescha puspe diligentamaintg?

Aida
(reiva sanester, ot) Freude, schöner Götterfunken... belezza!!!

Dorothea
Ia vign nara!!! (igl telefon scaligna)

Albert
(cloma) Telefooon.

Aida
(cloma) Telefooon.

Hedwig
(aintra da mang dretg, sbrigia) La maseira vo suror. Telefooon.

Dorothea
Chietezza!!! Telefooon.

(las musicas calan, tots dus sortan da lour stanzas)

Dorothea
(peglia giu igl corn) Dürrnagel... (ella dat en sagl) Tger Signer!!!

Na!!! Chegl è betg la
verdad!!! (sainza metter se, igl corn anc

aintamang, croda sen ena soptga)

Aida
Tge ègl capito?

Sm-HEL 1-1_Heavy-Beethoven_(sm) y


12
Albert
Mareia, tge ast?

Joh. Sebastian
A me croda giu la ganascha . Egl revolta ?

Hedwig
Schi gl‘è angal betg igls pulicists.

Ludwig
Ena disgraztga?

Dorothea
(schema) Uscheia ins pogl deir.

Ludwig
Ea, ed alloura ???

Dorothea
Nossa feglia è an speranza.

Ludwig
(tigna igls mangs ad ot per far oraziun, surlivgia) Ed ia va gio tamia

tg’igl concert da sonda croda or.

Krimhild
(peglia la vatta or dallas ureglias e varda tot cuntainta anturn)
Dattigl da magler?

-tenda-

Sm-HEL 1-1_Heavy-Beethoven_(sm) y


13

2. ACT

AMPREMA SCENA

(Johann Seb. e sia sora Carmen èn sen la tribuna)

Johann Seb.
E te igl canoschas gio pi dei

Carmen
En quart onn

Joh. Sebastian
Resta`l igl ties prenzi, ni sgola`l ossa tgi te ist an speranza davent.

Carmen
Nous maridagn

Joh. Sebastian
Manegias propi serious? E tge lavoura ties marous?

Carmen
Furner

Joh. Sebastian
Furner, detg geil. Uscheia ast adegna en toc turta ainten tga. E tge fol

schiglio anc?

Carmen
Gioia baskettbal

Joh. Sebastian
Whmm! Nara tip!E vusoters lez propi eir ainten baselgia  vistgia alv,
cun vel ed uscheia anavant ?

Carmen
Ma ea. Tge vottigl chegl deir: Lez! An sasez vessigl gia dad  esser pi

tard.

Joh. Sebastian
Betg da creir! E chegl tot perchegl tgi mia sorigna veva parco sia
momigna da partys sen la comoda e l’amblidada lò.

Carmen
Betg am nomna ple sorigna !…. ed ansomma, tge nonsens discorras
te cò ?

Joh. Sebastian
(punctuont)  Ia va angal detg; tot angal perchegl tgi te ast amblido la
pilla. An nom da Dia , chegl è bagn igl amprem tgi te stosst checar
schi vast cun igl ties lover sen prada  flurenta per tgaglioms anturn.

Carmen
(discorra an tung infantil e cinic)  Te, igl mies studentign ; da chellas

tgossas sast te pir discorrer  cugls gronds cura tgi te sast  tgi chegl so
er eir tiers oter tgi tigls aviouls e las flours .

Joh. Sebastian
( imitond ella ) Ia sa gio dadei danonder tgi igls unfants pitschens
vignan : schi en papi e d ena  mammi ò fitg fitg gugent l’egn l’oter,
schi peglia  igl papi igl sies….

Carmen
( igl interrompa sec ed an rabgia ) Vot calar immediat !

Joh. Sebastian
Calar immediat;… chegl vessel stuia far igl  ties marous,gio tgi te la
momigna vevas…

Sm-HEL 1-1_Heavy-Beethoven_(sm) y


14
Carmen
(ot)  Ossa tanschigl !!!

Joh. Sebastian
Pero gl’è bagn uscheia; cò vign fatg en’acziun da duett ed igl
cumpogn vign sen talas frequenzas  tgi el ambleida da  interromper
igl current igl dretg mument .

Carmen
Sebastian ! Danonder ast te ansomma chella sosa tgi te rachintas no ?

Joh. Sebastian
Chegl ins amprendigl tot ainten scola. Ma deiam eneda ; tge è propi
schi rasant ve dall’antiera tgossa ?

Carmen
Tge vottigl chegl puspe deir?

Joh. Sebastian
Ia manetg, vusoters aint igl  voss tango . Ardigl propi tot?   Deiam
eneda ; tge capetta cò ainten la tschavola ? Ins saintigl cò propi las
giunfrignas digl parveis  ? Tge tgamegia ainten steiva soura  ?
Rachinta!
 (Cò ins sainta  „Freude, schöner Götterfunke“)

Sm-HEL 1-1_Heavy-Beethoven_(sm) y


15
SAGONDA SCENA

 (Dorothea vign da sanester e derva la stanza)

Dorothea
 Vot eneda calar cun chella canera e discorrer finalmaintg cun tia
feglia! (la musica cala)

Ludwig
(sorta cun figls da notas ainten mang)

Joh. Sebastian
Schocking! Ossa  totgan igls sains da sturn.

Ludwig
Tge vaia anc da discorrer cun ella?  Te ast lubia ad ella dad eir a kino.

Dorothea
Tia feglia ò 19 onns, fò igl bagn!

Ludwig
Ia sa, tant saia anc ma ragurdar.

Joh. Sebastian
Mammaaa?

Dorothea
(murmagnond) Tge ègl?

Joh. Sebastian
A me vign tot tgod. Ia sung gio sto sulet, avant en taimp, a teater. Ia
niro bagn betg, a davantar  bab.

Dorothea
Ast gist da neir ossa cun chellas tgutgas detgas. Gl’ è franc betg igl

mument adatto.

Ludwig
(interrompa dulzond la bratscha)

Chegl tg`ins so betg ple midar ins sogl betg ple midar.Oss ègl capito

e nous piglian scu tgi glè.

Dorothea
(stupeida) Ludwig!... Ludwig!...Tge ègl cun te? Uscheia n`at

canoscha betg! Ludwig!!

Carmen
(cuntainta) Papaaa!!!

Joh. Sebastian
Cò stast segl tgea. Chel fò la pleira !

Dorothea
Sera la bucca, oss tgi ties bab è eneda dalla noss’ idea!

Ludwig
Chietezza! Damais unfant, schi ties amei, ni scu vaia da deir?-Sch`igl

bab da chel unfant... na, sch`igl ties om da chel beadi...da chel

novnaschia...damais igl ...

Joh. Sebastian
Big Mäc.

Ludwig
...mies futur schender...

Tots
(applaudeschan e cloman)  Bravooo!

Ludwig
....futur schender reiva ainten chella tga, alloura ègl bagn evident..

Sm-HEL 1-1_Heavy-Beethoven_(sm) y


16

Tots
(applaudeschan)

Ludwig
... tgi nous dus ans deditgagn cumpletamaintg a noss tger Beethoven,
 ed ia sper....

Dorothea
(vilada dad ot) Ludwig!!!

Carmen
(er vilada) Baaab!

Joh. Sebastian
Va bagn savia.

Carmen
(Bragia) Forsa vign ties Beethoven er gist padregn.

Ludwig
Ea, sch`el vivess anc, igl dumandessa

Carmen
Pover unfant!

Dorothea
( peglia en faziel da nas e fò giu igl nas a Carmen)

Ludwig
E tar igl battesim... tar igl battesim... „Freude, schöner Götterfunken

Carmen
(sbrigia ot) Ia dung en sagl giu dalla pi ota muntogna.

Johann Seb.
Juhui, nous sgulagn sen igl Himmalaya

Dorothea
Igl battesim vign fatg a cò!

Carmen
(vo bargiond) Ia vign ainten l`ava.

Dorothea
(corra siva) Mies tger unfant, betg fò da chegl!

TERZA SCENA

Joh. Sebastian
(a Ludwig) Ossa at ègl gartagea: Panica totala.

Ludwig
( accentuond mintga pled) Chel tgi peglia cutier ainten chella tga stò
saveir tgi el ò da parteir igl tetg cun Beethoven.

Joh. sebastian
At dei gio oz: Chegl dat en flop. Ties futur schender sa volva gist
dalunga. Ma mia musica, chella igl tigna anavos, glez è franc.

Ludwig
Vess tia musica da resunar e schi el vess angal eneda da volver igl
tgea vers tia stanza, alloura duess crudar aint igl tetg dalla tga.

Joh. Sebastian
Chegl tgi niro betg agl morder. El varo angal en pitschen surreir

Ludwig
E sch`el tgitta tutegna ve, alloura ò’l reis per la davos’eda.

Sm-HEL 1-1_Heavy-Beethoven_(sm) y


17

QUARTA SCENA

Berta
(aintra sanester) Tge rughel ègl cò   ?

Joh. Sebastian
Ties schender rimna puncts e chegl minus puncts.

Ludwig
Bagnspert nironsa a santeir nigna musica da trax ainten chella tga.

Albert
Spitgagn giu. Bagnspert aintra igl lover da Carmen ainten chel palast.

Ludwig
Tgi? Tge?

Albert
(ironic) Tja, ties schender stò rivar mintga mument a bever igl cafè e
magler biscutigns tar nous.

Ludwig
(Grittinto ) E pertge è nign tgi dei ensatge a me?

Joh. Sebastian
Tat Albert ò gist at delucido la tgossa.

Ludwig:
Alloura nignsa mianc d`accordar la geia.

Albert
Ia la laschess ainten la chista.

Joh. Sebastian
Tat ò raschung! Lascha en`eda neir pacificmaintg igl pasterner

Ludwig
Per igl futur giaveischa da saveir talas tgossas ordavant…ast te detg
pasterner?

Joh. Sebastian
Correct ;  furner.

Albert
Te stost igl tigneir an bagn, alloura ast adegna cornets  e pang frestg
an remisa.

Ludwig
 (stebgia curt, e siva hecticmaintg) Pertge betg? Beethoven sbitava
franc betg igl pang da mintgade.Ma ia va anc... O Dia, tge hectica
(bandunga an prescha la scena vers sanester)

TSCHINTGAVLA SCENA

Igl telefon scaligna.

Albert
 (Peglia giu igl corn) Schlottmann  tar Dürrnagel.. Tgi? Krull? ...
 Tabea  Krull.. Aha, vous ischas la mamma digl lover da Carmen?
 Vous ischas sen veia?..Nò cò?.. Vous ischas gio davant tgesa. Ia niro
a drizzar or, donna..äh.. Krull (El penda se igl corn). La sgiazla ò en
telefon aint igl auto. Ella è gio chigiu cun sies fegl. Chels èn pi svelts
tgi igl tung. Per franc na sonigl strousch spitgier d`amprender a

Sm-HEL 1-1_Heavy-Beethoven_(sm) y


18
canoscher nous. E chels niron propi ans canoscher. ( El vo alla
sorteida e clomma)
Dorotheeeea.. Aiiiiida... Els reivan !

Dorothea
 ( Cloma da chior aint) Per l`amour da Dia, igls retigna . Ia sung betg
anc schi gliunsch

Albert
 ( a Joh. Sebastian)  Tia mamma sa sdrameglia puspe ainten la
paramainta bela ( vistgia)

Joh. Sebastian
 Ia mor dalla seid. Chels èn ossa gio sen tschent. Ia spetg pi gugent
anfignen tgi la clica è  puspe sa ratratga. ( el vo ainten la stanza a
dretg).

Albert
Alloura sunga puspe eneda igl comite da recepziun. An lour pe fiss ia
total schocco schi ia antupess  egn scu me scu amprema impressiun
dalla stirpa  noua tgi ia maridess aint.

SEISAVLA SCENA

Aida
(Vign sen tribuna ,tratga aint da nov)

Albert
( la varda giu) Per lamour da Dia! En schoc partia è en mez schoc!

Aida
Scu stat igl mies vistgia?

Albert
Ia schess, el stat betg ,el penda.

Aida
Pah. fitg scharmant. Vol bagn? Dessa igl purtar?

Albert
Ia igl purtess. I fò ena fitg schleta impressiun, sch`ins saleida gliout

estra an tgameischa

Aida
Tia ironia at metta en`eda an fossa.

Albert
La mort, tgera Aida, la mort am metta an fossa

(I scaligna).

Hedwig
(vign da dretg) Gl’ ò salino. Vous survagniz visita ed ia va gist davert
chigiu. Davant tga è farmo en auto e cò vaia panso, chegl so angal
esser per igls Dürrnagels. Egl chegl paraints? Chels na vaia anc mai
via tar vous. Igl è er en om gioven. E chegl forsa igl tuschander da
Carmen? Vei or betg mal. Tgi è chella femna tgi è er ainten igl auto?
Vesa or scu en papagiagl e savoira da tgamolas.

(Tabea e Christoph vignan an prescha. Tabea è vistgeida scu en
spivintegl e magna  sies fegl pigl mang. Christoph ò en grond radio.)

Sm-HEL 1-1_Heavy-Beethoven_(sm) y


19
Tabea
( derva sia tastga e peglia or en daner ed igl dat a donna

Maus)Angraztg , vous pudez eir. (ad Aida) Seias cuntainta. Ins catta

oz prest nign persunal. (dat ad ella igl mang) Bunde. Ia va am mess

avant vous pi giovna. Bung Dia! Igl taimp, chel passa svelt laschond

anavos fodas
.
Aida
Bunde. Dürrnagel. Aida Dürrnagel. Ia sung la tatta da Carmen, e tgi

ischas vous?

Tabea
Oh, pardune. Ia va panso tgi vous saptgas, äh...ia sung Tabea Krull.

Viva digl inspecter Krull. (ella mossa sen Christoph) Chegl è
Christoph,
noss fegl. (igl stompla ve tar Aida) Dei bunde!.

Christoph
(dat igl mang e dei) Bunde, tatta!

Aida
Bunde mies pitschen!

Christoph
(mossa sen Albert) Er a chel?

Tabea
(dat igl mang ad Albert) Bunde, Krull. Tabea.
.

Albert
Bunde. Schlottmann. Tat.

Tabea
( a Christoph) Ossa te!

Christoph
Bunde tat.

Tabea
( ad Albert) Vous vez detg Schlottmann?

Albert
Uscheia ègl. Carmen ò tot dobel. Dus tats e dus tattas. Ia sung anc

danvanz d`ena schort e tscho Aida da l`otra schort.

Tabea
(schema) Gea, igl bab da Christoph è mort igl onn passo

nunspitgeidamaintg d`ena tiztgintada. El era en passiuno rimnader da

bulias.

 Hedwig
Chegl canoscha er ia. En mument betg far adatg... e gio ins egl cun

igls peis anse.

Aida
Ma donna Maus! O donna Krull betg detg ansant, tgi vous possas eir?

(agls preschaints) Ma chel persunal! Stò adegna santeir

causualmaintg tot.

Hedwig
Persuna ?.... Persunal ?

Albert
( magna donna Maus tar la sorteida e dei siva  a Tabea). Vous stuez

perstgisar, ma chella vainsa da nov.

Tabea
Ea ,ea, scuas novas scuan betg adegna bagn!

Albert
Scuas? Exactamaintg

Sm-HEL 1-1_Heavy-Beethoven_(sm) y


20
!

SETAVLA SCENA

Dorothea
(ò aint en oter vistgia e dat a Tabea igl mang)

Tabea
Bunde, ia sung la mamma , e chegl è Christoph.

Dorothea
( plagn curtascheia) Bunde! Ma tge causualitad, ia sung er la
mamma!  Carmen è anc sen tgombra.

Tabea
( a Christoph) seias pardert e dei bunde

Christoph
( vo tar Dorothea e dat igl mang)    Bunde signoura mamma!

Albert
( tigl publicum) Chi bagn! Chels èn forsa formals e strubagleas !

OTGAVLA SCENA

Ludwig
(vign da sanester an prescha, vistgia scu Beethoven e porta ena

peruca cun frisura da Beethoven Ainten igl mang dretg ena geia).

Da…..da..daaa!

Albert
Per l`amour da Dia. El fò puspe agl bajazzo

Ludwig
(fo ena stgava) Allegro con brio. Andante con moto. Allegro scherzo.

Allegro Ludwig von Dürrnagel. Laschagn tunar igls tungs. Ia

benevaint vous ainten igl taimpel dallas musas da Beethoven. Vous

ischas la banadeida mamma digl amatour da Carmen. Schem!.

Tabea
Bung Dia, tgi è chegl?

Albert
Chegl ans dumandainsa er nous chi e lò.

Dorothea
Chegl è igl mies om.

Tabea
Ischas franca?.

Dorothea
Chi e lò

Aida
Igl mies mattatsch vign deplorablamaintg adegna puspe giuditgia

fallo.Igl sies scheni pò simplamaintg betg sa svilupar. Ludwig veiva

angal per la musica. „schöner Götterfunken“.

Albert
E durant igl de ainten ena fabrica. Ena fabrica tgi produtgescha en
latg  spezial per schubarger igls popos  d`unfants… Per tgi nous
vegian ensatge da magler e da bever.

Dorothea
Igl mies om è schef  dalla partiziun per artetgels da tualetta per egn

digls pi gronds producents an  Svizra.

Sm-HEL 1-1_Heavy-Beethoven_(sm) y


21
Albert
( tigl publicum) Nous na dastgagn cò betg far reclama per Nivea

schiglio sa sainta la Oil of Olaz cuglianada.

Ludwig
Betg sfarlatgn igl taimp cun vaselina ed ans drizzagn pitost alla

musica.(se per Tabea) Speragn tgi voss fegl vegia ena buna udeida.

Dorothea
(vilada) Ludwig!!!

Tabea
El sainta betg adegna chegl tg’ia dei, pero an general è el fitg
obadevel.

Ludwi
Graziousa donna. Ia manetg l`udeida per la musica. M u s i c a.

Da,da,daaaa!

Tabea
( mossa sen igl radiorecorder da Christoph) Ea, ea, cò ò’l musica.

Ludwig
Ia vei, ma nous duvragn betg chegl. Ainten la mia stanza è en’
installaziun tgi reprodutgescha , er per ureglias fegnas, mintga finessa
d`ena fuga scu or dad en orchester sez.

NOVAVLA SCENA

Carmen
(aintra da sanester, ò er sa mido)

Dorothea.
Cò è igl unfant.

Tabea
(dat igl mang a Carmen) Lascham at vurdar giu. Ea, te vast bagn a
pêr cun el. Ia sung surstada. Chellas giovnas pulas tgi el ò amprandia
a  canoscher anfignen ossa eran da chellas createiras betg
represchantablas. Vevan er brombels. Te ist propi en excepziun.

Albert
Betg da  sa smarvagler. Nous vagn centners crem a tga.

Carmen
(ironic) Angraztg fitg, tat.(Ella vo ve tar Christoph) Christoph!!!

Tabea
(peglia igl mang da Christoph ed igl tigna ferm)

Christoph
(sa fò liber da sia mamma e tgappa Carmen anturn culez)

Tabea
(energic) Per l`amour da Dia Christoph!!!

Albert
Ah, donna Krull, chegl gida oss er navot ple. Tge nizzegigl da piglier

davent agl unfant igl davos toc dalla tschigulatta piclada, schi la

gronda part è gio magleda.

Ludwig
Ossa az stoia mussar la stanza da musica..

Dorothea
(vilada) Ludwig, stò chegl propi esser?

Sm-HEL 1-1_Heavy-Beethoven_(sm) y


22
Ludwig
Nossa visita stò finalmaintg saveir tge fermas rieischs dalla cultura

tgi sa cattan an nossa tga.

Carmen
Christoph stat cò. Bab so anc adegna igl manar pi tard tras
l`exposiziun

(Ludwig e Tabea von ainten la stanza.)

Albert
( a Christoph)  I tanscha schi tia mamma vign siva purtada or da

chella stanza cun ena spussada dalla nerva.

Dorothea
Nous lagn ossa preparar la meisa da cafè. Vea Aida. (  giond  clomma
ella a Ludwig.) Ed ia vi betg santeir la novavla.

Aida
(clomma a Ludwig) Ed ia vi santeir la novavla.

Albert
 Ia stò eir puspe giu sot. Uscheia ischas en mument sulettas. Chels
on tots en defect ainten la tscharvela. Tg`ia stoptga passantar la
seira  dalla mia veta cò tar Beethoven! Ma ia am dei adegna:
Albert, te stost tender igl dies e ta tigneir adretg se, angal igls
sgolanotgs sa laschan pender. (El vo).

DIESCHAVLA SCENA

Carmen
Christoph, avant tgi bab è puspe cò stoia deir a tè ensatge. Schi el

dumonda ensatge da Beethoven, schi angal betg dei:“Tgi è

Beethoven“.

Christoph
Na, ia sa. El ò scretg igl Faust

Carmen
Per l`amour da Dia. Chegl era Goethe. Beethoven è en cumponist.

Christoph
El è en cumponist.

Carmen
Bung, bung, ed anavant?

Christoph
El ò cumponia.

Carmen
Naturalmaintg. E tge ò’l cumponia?

Christoph
Canzungs

Carmen
Bung, bung, sinfonias, concerts, ouverturas ed uscheia anavant. Ed a
la fegn santiva el navot ple. Chegl stost saveir.

Christoph
Fitg nosch! E veval nign apparat d`udeida.Mamma ò uscheia en
gaffen davos l`ureglia. Tschivla chi e lò. (tschivla)

Sm-HEL 1-1_Heavy-Beethoven_(sm) y


23
Carmen
 Na, uscheia en apparat na davigl betg da lez taimp. El veva sia
musica  ainten testa.

Christoph
Ainten testa. Stupent. E scu ischas parentos cun el. Era el ties barba?

Carmen
(cun en spitachel, mangs ainten igls tgavels) Oh Christoph!!!

Christoph
E tge ol cumponia?

(ins sainta la novavla).

Carmen
(fitg dad ot ) Chegl ò’l componia !!!

ENDASCHAVLA SCENA

( Dorothea ed Aida reivan an prescha e svaneschan an prescha.)

Carmen
(dad ot) I vign oss enpo pi chiet.

Christoph
( er dad ot)  Pertge?  Igl era dètg bel anfignen ossa.

Carmen
Dei a mies bab tgi te cattas chegl bel. (La musica cala planget.

Ludwig, Tabea, Dorothea ed Aida vignan or dalla stanza. El

sustignan  Tabea tgi è strousch bunga da star).

Tabea
Gl’era impressiunond: chegl at patta anturn.

Christoph
Ia catt chegl bel, fitg bel.

Ludwig
A tè plai chegl ?

Christoph
Carmen dei, tgi chegl plaia a me.

Ludwig
Chegl è bel, tgi chegl plai a tè. Ist er activ, mies fegl?

Christoph
Ea, fitg!

Ludwig
E noua?

Christoph
Dapertot.

Ludwig
 Vusoters gez sen tournea.

Christoph
Ea, savens cun igl bus.

Ludwig
E scu è la furmaziun?

Christoph
Tschintg giuiders e set reserva

Sm-HEL 1-1_Heavy-Beethoven_(sm) y


24
Ludwig
Reserva. Bung, bung, da chegl vaia anc mai santia. Musichers da
reserva! Sch`ia pains a la novavla. Cò ègl da dar chegl tg`ins è bung.
Ed er angal an tschintg.

Christoph
La novavla? Chegl sfaregia gio tar l`amprema. E propi scadanar,
tgod, vignigl ainten la trentavla....la trentatschintgavla.

Ludwig
La trentavla? la trentatschintgavla?. Chellas canoscha mianc.

Christoph
Ins pò er magari calar avant.

Ludwig
(perplex) Calar avant? Vusoters calez avant. Sunez pi spert tgi chegl
tgi gl’è scretg ?

Christoph
Tar interrupziuns cozzigl enpo pi dei.

Ludwig
Interrupziuns ? Mattagn schi en pêr geias smantgainta l`antrada .

Christoph
Uscheia en pêr geias vainsa er. Pero chellas vignan alloura bloccadas.

Ludwig
Farmadas e bloccadas? Pertge betg. Chegl è ena buna idea.
Simplamaintg betg lascher sunar ple. Alloura sa pegligl ansemen per
l`otra geda.. Donna Krull,voss fegl è an urden Nous pigliagn el.
Carmen, te post igl tigneir. Tge plascheir tgi nous varon . Ia , mies
schender  e Beethoven! (canta: Freude, schöner Götterfunken)

Christoph
Beethoven  er? Ischas vous betg enpo mengia vigl?

DODESCHAVLA SCENA

Albert
( vign da dretg) .

Ludwig
Igls cumponists vigls, igls mesters, chels nironsa adegna puspe a
galdeir, mies fegl!

Christoph
Eras vous er en`eda mester ?

Albert
Ea, avant tgi el ò antschet cun igl latg per schubrager. Mester da
cuschigna  tar la Confederaziun.

Ludwig
Ossa lessa tuttegna tadlar tge grond` ovra tgi te ans zuppaintas, mies

fegl.
.
Christoph
( Metta an funcziun igl radio ed ins sainta igl „Kufsteinerlied“)

Ludwig
( croda ainten la soptga e clomma)  Dorothea! Spert, clomma igl
docter Gerber! Spert. La nomra è dasper igl telefon. Fò prescha!

Sm-HEL 1-1_Heavy-Beethoven_(sm) y


25

TREDESCHAVLA SCENA

Joh. Sebastian
(vign da dretg) . Cò è gio programo la catastrofa. Chegl dat en bung
terzet. Beethoven, NN e NN(nom d`en Band prefereida, per
exaimpel; Heavy Metal e dad en star da musica populara , per
exaimpel Maya Brunner

Krimhild
 (vign da sanester e peglia igls bastunets da vatta or dallas ureglias)
Digl reminent, l`ava digl cafè vo suror.

Ludwig
(clomma cun las davosas forzas) Dorothea, igl medi d`urgenza!

Tenda

3. ACT

AMPREMA SCENA

( Curt avant l’ansinada. Sen tribuna èn Carmen, Dorothea, Aida,
Albert
e Krimhild. Ainten mez Carmen an vistgia alv da spusa.
Dorothea ed Aida fon pitgs ved igl vistgia da Carmen. )

Dorothea:
(metta se a Carmen en cranz e ferma igl vel) Betg ballinga cun la

testa e sto en’eda salda.

Aida:
En po pi anse e daple sanester.

Dorothea:
Pertge pi sanester, pitost daple anavos.

Aida:
Chegl tigna betg. Chella perdas ainten baselgia, lascha far me.

Dorothea:
Navot. Chegl è igl pensum dalla mamma dalla spousa. Las mammas

mettan adegna la carunga sen testa allas feglias curatgi mareidan.

Aida:
Ma betg schi anavos. Carungas èn adegna sen mez la testa. Digl

reminent ,igl our tigna betg.

Dorothea:
Betg discorra tgutg.

Aida:
Bung bung. A mè amportigl schi croda tot giu davant igls peis agl

plevant.

Dorothea:
Cò anc dus fermagls ed alloura tigna igl vel.

Aida:
Ma betg schi anavos.

Sm-HEL 1-1_Heavy-Beethoven_(sm) y


26
Albert:
Bung Dia, chegl è mender tgi tar la ancuranaziun dalla Queen. Schi

faschez anavant uscheia è igl plevant davent ed alloura pudez vurdar

scu la mattatscha vign sot tetg.

Carmen:
(malpaztgainta) Tat ò raschung. Ègl prest schi gliunsch?

Krimhild:
(peglia igls bastunets or dallas ureglias) Igl vel sglischa.

Carmen:
(vo d’en mang e metta se sez la carunga)

Dorothea:
Schi te manegias uscheia, schi metta se tez igl ties crom. Schi ti

mamma so mianc metter se la carunga igl ties pi bel de dalla veta.

Carmen:
Ma mamma seias tuttegna betg schi nervousa. La fegn finala mareida

ia.

Dorothea:
Ena mamma mareida adegna ansemen curatgi la feglia baratta igls

anels.

Albert:
Tigna bagn davert igls îgls, mia tgera. Betg tgi ella mareida er anc
ella igl ties furner.

SAGONDA SCENA

( Christoph e Tabea vignan da dretg. Cristoph ò aint en vistgia da

nozzas betg modern e Tabea en vistgia elegant da festas. )

Tabea:
(saleida e vo ve tar Carmen) Allegra! Allegra! Carin! Propi Carin!

Ma è la carunga betg mengia anavos?

Albert:
Aha. Finalmaintg vainsa ena spezialista da carungas.

Aida:
Oramai vaia gia puspe raschung.

Carmen:
(vilada) Ossa ègl aber fitto.

(a Christoph) Saperlot, ties vistgia. Ensatge uscheia ins survign betg

cò tar nous.

Christoph:
Ubetg! da bab. Exact mia grondezza.

Albert:
Ia dei adegna: Ins duess mai pattar davent ensatge.

Dorothea:
(ambarassada a Christoph) Igl vistgia è ... da ties bab?

Tabea:
Mancumal, chegl è igl vistgia da Wolfram-George. Gl’è sto sies

giaveisch. Duess Christoph eneda maridar, alloura angal ainten igl

vistgia da nozzas da sies bab. Chegl stat scretg ainten igl testamaint.

Christoph:
Ea, stat ainten igl testamaint.

Sm-HEL 1-1_Heavy-Beethoven_(sm) y


27
Albert:
(a Carmen) Tger unfant. Ia less vurdar en’eda igl testamaint. Tgi so

tgetgi stat anc liaint. Forsa stò igl ties om eir ainten letg cun ena

bugliotta ed ena giacca d’angora.

Dorothea:
(zaccond) Ossa egl bung. Nous stuagn eir an baselgia... E? Scu az

plai la nossa Carmina?

Carmen:
(vilada) Mamma!!! Dei betg adegna a me Carmina!

Albert:
Raschung ò’la. Ossa tg’ella mareida ins dei betg ple Carmina a

Carmina. Ubetg Carmina?

Dorothea:
Ach  mamma! Scu az plaila?

Krimhild:
Igl vel sa ruschna.

Dorothea:
(da rabgia) Igl vel tigna!!!

Aida:
Ma ossa egl propa ouras. Noua è’l Ludwig? (cloma) Ludwig, nous

stuagn!!

TERZA SCENA

Ludwig:
(vign da sanester. È vistgia scu Beethoven, porta peruca cun frisura

da Beethoven. Ainten igl mang sanester la geia. Fò ena stgava)

 Da,
da, da, daaa!!!

Dorothea:
(cloma tamantada) Bung Dia. Gidam! Chegl surveiva betg. Chegl è
la mia mort.

Albert:
Bung uscheia. Alloura vogl tot an egna. Nous spargnagn uscheia la

turta pigl past da bara.

Dorothea:
(se per Ludwig an desperaziun) Bung Dia. Ma te na giarossas betg

uscheia an baselgia. Ed anc cun la geia?

Ludwig:
 (cun entusiassem)  Tar las nozzas da nossa tgera feglia Carmen duess
starsunar ainten la baselgia   l’impussanta Ode an die  Freude da
Beethoven. (el canta) „Freude, schöner Götterfunken...“

Aida:
(canta anavant)... „Tocher aus Elysium“...

Albert:
Chegl vainsa betg anc gia. En chor masdo.

Tabea:
(cloma rabgiantada) Noua sunga propi?

Albert:
Tar la concurrenza digls Ludwig-Singers. (peglia or dalla cassatga

ena carta cun scretg 5.4 e la tigna ad ot) Tschintg comma quatter!!!

Sm-HEL 1-1_Heavy-Beethoven_(sm) y


28
Christoph:
(peglia mademamaintg or ena carta cun scetg se 5.7 e la tigna ad ot)
Tschintg comma set!
Qualifitgia! (Tots dus dostan puspe las
cartas)

Carmen:
(da rabgia) Ma ischans cò tar en patinadi artistic ni tigl maridar? E

bab! Vessa da santeir ainten baselgia angal en singul tung da chel

Beethoven surd, alloura...

QUARTA SCENA

Joh. Sebastian:
(vign cun la sia ghitarra electrica ed interrompa Carmen) ... e schi ia
lasch pir givlar la ghitarra a tot power schi igl componust dallas
sbrenzlas pudaro dar  la demissiun…

Dorothea:
(dad ot) Vot dalunga dustar chella chista electrica ainten la tia stanza?

Joh. Sebastian:
Schi bab vo sen sies trip ainten baselgia   schi viglia er ia dar tras igl
mies  ghig

Dorothea:
Igl bab tripa  betg e te ghigas betg.

Joh. Sebastian:
Ma mamma, ainten baselgia èn blers fans ed a chels dei navot ena

musica da mumias. Chegl stò esser power. Chegl ans ò detg igl om

dalla tgappa neira.

Albert:
Te manegias igl plevant.

Joh. Sebastian:
Gist uscheia, tat, chels votan eir cun igl taimp onigl rachinto.

Tabea:
(dad ot) Ma cura ins saintigl cò finalmaintg en pled ruschanevel?

Krimhild:
(peglia igls bastunets or dallas ureglias) Igl vel sa ruschna.

Tabea:
Terribel! Chegl è betg da supportar.

TSCHINTGAVLA SCENA

Giunfra Schnarrer:
(reiva tot an flo, ò ena mappa) Stgise! Igl era betg pussebel da rivar

avant. Chel sgarschevel traffic dalla sonda. Ma scu tgi vei, sunga

anc a taimp.

Ludwig:
(tanscha ad ella igl mang) Nous levan gist eir. Vez tot?

Giunfra Schnarrer:
(mossa sen la sia mappa) Per precauziun vaia piglia anc en’eda las

notas dalla tschintgavla. Per cass tgi igls giasts u igl plevant

giaveischessan. L’accustica è marvegliousa.

Sm-HEL 1-1_Heavy-Beethoven_(sm) y


29
Dorothea:
(accentuond mintga pled) Tge schez vous?

Giunfra Schnarrer:
Ia dei tgi l’accustic seia marvegliousa. Nous na vagn

deplorablamaintg betg gia la pussebladad d’exercitar einten la nossa

baselgia.

Dorothea:
Tgi è nous?

Giunfra Schnarrer:
Signour Dürrnagel ed ia. Oh, stgise, ia va betg anc ma preschento. Ia

sung l’organista da Beethoven. Nous vagn amprandia „Ode an die

Freude“ cun accumpognamaint da l’orgla per la nozza da giunfra

Dürrnagel.

Carmen:
(vilada, sdrappa igl vel giu da testa ed igl sghendla davos las
culissas)  Gl’ è fitto cun far nozzas. Ainten chella caserna da
narramainta pò maridar tgi tgi vot.

Tots:
(èn schoccos e perplex )

Krimhild:
(peglia igls bastunets or dallas ureglias) Igl vel è davent.

Dorothea:
(confus, sen perder la schientscha) Ma, mies tger unfant !!!

Aida:
An nom da Dia!

Albert::
E tgi maglia oss l’antiera turta?

Christoph:
Turta?  Oh ea !. Ia vess gugent 2 gedas foresta neira .

Tabea:
(Peglia Christoph pigl mang, loscha e da surangiu)

Christoph! Nous giagn. Chegl è ena tga da narramainta.

Christoph:
Dessa betg forsa gl’amprem maridar?

Tabea:
Ainten chella tga? Na!!! (teira siva Christoph e sortan)

Carmen:
(corra siva els) Christoph, spetga, spetga! Chegl ò da far navot cun

nous.

 SEISAVLA SCENA

Dorothea:
(da vilada se per Ludwig) Chegl vainsa tot d’angraztger a tè.
(bargiond) Tge faschainsa ossa? Tge faschainsa ossa?

Aida:
Tgi po saveir pertge tgi chegl è bung, chel ò angal la testa ve da sies
„Kufsteinerlied“.

Ludwig:
Igl unfant  er uscheia da trer se.

Sm-HEL 1-1_Heavy-Beethoven_(sm) y